Iran i IAEA bez dogovora : Najnovije vesti : POLITIKA\nNajnovije vesti\tIran i IAEA bez dogovora\nBEČ –Međunarodna agencija za atomsku energiju (IAEA) i Iran na današnjem sastanku u Beču nisu uspeli da se dogovore o sporazumu kojim bi Iran dozvolio pristup kontrolorima IAEA postrojenjima, dokumentima i drugim stvarima potrebnim za proveru njegovog kontroverznog nuklearnog programa, javile su agencije.\n„Nije bilo napretka”, rekao je večeras glavni inspektor IAEA Herman Nakerts posle razgovora koji su trajali ceo dan, a vodili su ih iranski pregovarač Ali Ašar Soltani i zamenik generalnog direktora IAEA Rafael Grosi.\n„Ovo je razočaravajuće”, rekao je on, čitajući pripremljeno saopštenje na zajedničkoj konferenciji za novinare sa iranskim ambasadorom.\nNakerts je rekao da je IAEA došla na sastanak u „konstruktivnom duhu sa željom i namerom da se finalizuje dokument”, ali je Iran postavio nove uslove za dogovor.\nPrilikom posete šefa IAEA Jukija Amana Teheranu 21. maja, iranski pregovarač Saed Džalili je rekao da je potrebno dogovoriti još samo par detalja i da nema prepreka na putu sklapanja sporazuma.\nNa drugoj strani, ambasador Irana pri IAEA Ali Ašgar Soltani ocenio je uoči sastanka da ne treba imati prevelika očekivanja u vezi brzog dogovora i optužio međunarodnu agenciju da koristi informacije tajnih službi za vršenje pritiska na Teheran.\nOn je naglasio da je cilj nuklearnih aktivnosti Irana isključivo mirnodopski.\nGlavni spor u današnjim pregovorima predstavljaju efikasnije kontrole vojnog postrojenja Parčin. Iran je do sada IAEA zabranio pristup tom postrojenju.\nUnutar IAEA postoji sumnja da Iran taktizira i da izbegava dogovor kako bi dobio na vremenu da sprovede „čišćenje” u postrojenju Parčin.\nIAEA pretpostavlja da je na mestu na kome se nalazi vojno postrojenje sprovedeno testiranje eksploziva s nuklearnim materijalom.\tTanjug\tobjavljeno: 08/06/2012


I: Nia Long, Wendi McLendon-Covey, Amy Smart, Zulay Henao, Cocoa Brown; R: Tyler Perry... The Single Moms Club - (komedija, SAD, 2014) Nakon incidenta u školi grupa majki različitih profesija udružuje se kako bi stvorila grupu potpore za sebe. Osnivaju klub samohranih majki kako bi mogle razgovarati o svojim problemima i naći snagu da se suoče s osobnim izazovima.\nZigosani u reketu - (igrana serija, Srbija) Pritisci iz Košarkaškog saveza na KK Radnik sve su jači. Stevan uz pomoć ekipe iz Darine kavane i jednog poznatog novinara povlači očajnički potez sa spas KK Radnik. Organizuje gerila kampanju koja bi trebala preokrenuti javno mišljenje u korist kluba. Ana Marija sve više sumnja u Milovanove motive za napad na KK Radnik.


BMW iM2 cilja ka sportskoj budućnosti E modela\n2 Avg 2017 - 12:20 Concept cars Link\nAutomobil kao što je ovaj iM2 koncept može, ako je suditi prema njegovim tvorcima, popuniti prazninu u ponudi kompanije BMW i stati između modela M2 i i8.\nAli, da li će kupci bavarskog brenda biti spremni da žrtvuju maksimalnu brzinu radi ubrzanja i ekonomičnosti potrošnje goriva, ostaje da vidimo.\nKreiran od strane Dejvida Olivaresa, futuristički potpuno električni sportski automobil fokusira se na ponudu veoma lepog iskustva iza upravljača - sve dok ne njegovi vozači ne požele da se trkaju sa nekim na dugačke staze.\niM2 Concept takođe može žrtvovati i nešto luksuza, maksimalne brzine i opsega pređenih kilometara kako bi dostigao savršeno ubrzanje, izbalansirane i takmičarske karakteristike.\nPošto je ovo potpuno električni sportski automobil, njemu nije potrebna maska hladnjaka, iako i dalje dolazi sa dva panela koji izgledaju kao prepoznatljive mreže kompanije BMW. Ostale karakteristike uključuju xDrive pogon na svim točkovima, kratak prednji i uvećan zadnji deo, dok je model postavljen na točkove od 20 inča.\nSa svim ovim na umu, koncept zvuči više nego zanimljivo, međutim, i dalje će svim potencijalnim kupcima biti potrebna velika nada kako bi se upustili u trku sa njegovim benzinskim rivalima na duže staze. Opet, sprint do sto ili trka na 400 metara ne bi trebala ovom automobilu da predstavlja nikakav problem.


Protesti u Å trpcu (Foto Novosti)\nOkupljeni ispred sedišta lokalne samouprave nosili su transparente "Evropo zašto ćutiš?", "Naše vam institucuje ne damo", "Štrpce vam ne damo", "Ne okrećite glavu"\nPripadnici specijalne policije po nalogu tužilaštva, uhapsili su pre dva dana dve osobe i blokirali sedište Privremenog organa opštine Štrpce.\nPolicija je akciju izvela u sklopu akcije "Brezovica", zbog sumnji da su bivši oštinski zvaničnici, njihovi saradnici, nekoliko investitora i službenika vlade u Prištini počinili krivična dela zloupotrebe službenih ovlašćenja, primanje i davanje mita.\nU akciji je do sada uhapšeno 19 osoba, a među njima i Bratislav Nikolič, bivši predsednik opštine Štrpce.\nZbog dosadašnjih akcija i hapšenja, akteualno rukovodstvo skupštine opštine u Štrpcu, predstavnici javnih institucija u toj sredini, saopštili su da najoštrije osuđuju upad specijalnih policijskih snaga u porodične kuće i instituciju Privremenog organa Opštine Štrpce pod navodnim izgovorom borbe protiv korupcije i kriminala.\nIstiču da je poslednja i ranije akcije vide kao politički proces koji za cilj ima kako gašenje srpskih insititucija tako i svaku institucionalnu i političku vezu sa državom Srbijom sa krajnjim i trajnim ciljem progona preostalog srpskog stanovništva u opštini Štrpce.\n"Zahvaljujemo se predsedniku Srbije Aleksandru Vučiću i direktoru Kancelarije za Kosovo i Metohiju Petru Petkoviću na svoj pomoći i podršci. Razumemo sve okolnosti i pristiske kroz koje i naši zvaničnici u Beogradu prolaze i čvrsto smo uvereni da uvek i u svakoj prilici možemo da računamo na podršku naše države Srbije koja će učiniti sve da zaštiti naše legitimne interese. Poručujemo da ćemo se zajedničkim snagama boriti za pravdu, opstanak i život na ovim prostorima", ističe se u deklaraciji.\nOd predstavnika međunarodne zajednice zahtevaju da u svom kapacitetu prisustva na prostoru Kosova i Metohije hitno reaguju i stanu na put institucionalnoj represiji nad institucijama i Srbima u opštini Štrpce.\nOcenjuju da u akcijama prepoznaju jasnu nameru vlasti u Prištini da sprovode institucionalno nasilje nad Srbima u Štrpcu i da im stoga poručuju da ih neće pokolebati i da će se boriti na demokratski način protiv svog nasilja koje se vrši nad njihovim sugrađanima.\n"Naše pravo na život i opstanak na ovim prostorima branićemo našim jedinstvom i upornošću, te da upadi policije i datumi akcija nisu slučajno odabrani", ističe se u deklaraciji.\nPoručuju i Srbima koji učestvuju u ovom političkom i institucionalnom nasilju protiv svojih sugrađana i institucija da se dozovu pameti i prestanu da zbog svojih ličnih kratkoročnih interesa čine dugoročnu štetu srpskom narodu u Štrpcu!\n"Istorija će im svakako suditi za svako njihovo nedelo i laž uperenu protiv svojih sunarodnika", podvlači se u deklaraciji političkih predstavnika Srba, direktora i rukovodioca institucija u opštini Štrpce.


M. D. 12. septembra 2016. 12:34\n„I dalje imamo kratkoročno i, u najboljem slučaju, srednjoročno sagledavanje planova“, uključujući i potrebe za kadrovima određenih profila i sposobnosti, rekao je Vučić na stručnom skupu „Mladi i nezaposlenost – kako uspostaviti snažne veze između obrazovnog sistema i privrede“.\n„Kineski mladići su predebeli za vojsku i previše…\n„Dualno obrazovanje je neophodno zbog zapošljavanja, rasta BDP, životnog standarda, evropskih integracija, odnosno za sve najvažnija pitanja koja moramo da damo najbolje rezutlate“, rekao je Vučić.\nOn je istakao da je dualno obrazovanje važno za Srbiju jer se rast zasniva na rastu industrije, budući da se u industriji suočavaju sa ogromnim nedostatkom obrazovane radne snage, i to ne samo u IT sektoru, već fale i varioci, mašinbravari, stolari…\n„Devedesetih smo počeli da pričamo o tržištu, ali ga nikad nismo istinski želeli“, primetio je Vučić na skupu u Privrednoj komori Srbije.\n„Ovo su naši pionirski koraci koji će trajati godinama i decenijama, jer će biti potrebno vreme da nešto učinimo“, rekao je Vučić.\n„Osim što mi za sebe mislimo da smo visoko obrazovani, što nije istina, ali to teško prihvatamo“, rekao je Vučić.


U šahti pronađene baklje: Pretres igrača, trenera i uprave Partizana! – Nadlanu.com\nU šahti pronađene baklje: Pretres igrača, trenera i uprave Partizana!\nObjavljeno 26. apr 2014. / 16:26:40\nU okviru akcija sprečavanja unošenja pirotehnike na stadion JNA, policija je preduzela vanredne mere i primeniće se ono što se nikad do sada nije radilo na derbijima. Zbog novonastale situacije biće pretresani igrači i pripadnici stručnog štaba, kao i članovi uprave Partizana, koji, navodno, „imaju zadatak da unesu pirotehnička sredstva”.\nODMOR U NAJLEPŠEM DRUŠTVU: Đorđe Pantić sa porodicom uživa u Grčkoj (FOTO)\nMILAN KALINIĆ SE OGLASIO NAKON TUČE: Bilo je četiri udarca s moje strane, ako je to pogrešan primer mladima, onda…\nIspod južne tribine Partizanovog stadiona, u šahti kod toaleta policija je pronašla 4 velike sportske torbe sa 80 baklji i 185 dimnih bombi. Potvrđena su policijska operativna saznanja da je neko iz uprave Partizana organizovao zabranjena sredstva, a sve u cilju prekida utakmice.\nU neredima je već uhapšeno više navijača, kod kojih su pronađeni noževi, a severna tribina stadiona oblepljena je specijalnim zapaljivim lepkom. Policija trenutno istražuje ko je kriv za pokušaj diverzije večitog derbija i planira da osumnjičene privede.


31. marta, 2021 Vesti iz Sveta Napišite komentar\nPrema saopštenju koje dolazi iz ove dve kompanije, ispitivanja faze 3 koja su obuhvatila 2.260 adolescenata u Sjedinjenim Američkim Državama pokazala su 100% efikasnost vakcine, prenosi Le Figaro.\nVakcina Pfizer / BioNTech protiv Kovida-19 je 100% efikasna kod adolescenata uzrasta od 12 do 15 godina, prema rezultatima kliničkog ispitivanja, obe laboratorije objavile su ove srede, 31. marta, i nadaju se da će vakcinacija ove starosne grupe započeti pre sledeće školske godine.\nIspitivanja u fazi 3 koja su obuhvatila 2.260 adolescenata u Sjedinjenim Državama “pokazala su 100% efikasnost i snažne odgovore na antitela”, navodi se u saopštenju kompanija. Pfizer i BioNTech će sada dostaviti ove podatke različitim regulatornim vlastima širom sveta „u nadi da će početi da vakcinišu ovu starosnu grupu pre početka sledeće školske godine“, rekao je u saopštenju za štampu Albert Bourla, izvršni direktor američkog farmaceutskog giganta.\nTagovi: deca - korona virus - vakcine


Normalizacija odnosa sa Kosovom uslov za integraciju u EU\nŠef slovačke diplomatije Miroslav Lajčak izjavio je danas u Beogradu da je normalizacija odnosa s Kosovom uslov za uspešnu integraciju Srbije u Evropsku uniju (EU), ali da to ne znači priznanje Kosova već primenu sporazuma kojima se uredjuju medjusobni odnosi.\nU predavanju o evrointegracijama Srbije na Fakultetu političkih nauka Lajčak je kazao da članstvo Srbije u EU treba da bude prioritet i da za zemlju ne postoji bolja alternativa od evrointegracija.\nKao tri najvažnija pitanja u tom procesu Lajčak je, kao prvo, naveo princip ‘kvalitet iznad brzine’, rekavši da zemlja mora da udje u EU kada je apsolutno pripremljena.\nDrugo je vladavina prava, bez čega nijedna zemlja ne može da funkcioniše i zato su ključna poglavlja 23 i 24, kazao je slovački ministar.\nKao treće pitanje važno za uspešnu integraciju srbije u EU Lajčak je naveo normalizaciju odnosa sa Kosovom naglasivši da to ne znači priznanje već da se očekuje primena sporazuma koji uredjuje odnose sa Kosovom.\nLajčak se danas u Beogradu sastao i sa šefom srpske diplomatije Ivicom Dačićem, a na Fakultetu političkih nauka prisustvovao je dodeli nagrada „Dr Predrag Simić“. Posle Beograda šef slovačke diplomatije putuje u Prištinu gde će otkriti spomenik slovačkim vojnicima poginulim na povratku iz misije Kfora i razgovarati sa kosovskim zvaničnicima.


Savanović: Vlast za veće plate i penzije\n"Svi moraju da plaćaju doprinose i prijavljuju radnike i u tom pogledu nema kompromisa. Identifikacione kartice, koje će u ovoj godini imati svi radnici, omogućiće inspekciji uvid u ponašanje poslodavaca i time ćemo smanjiti obim sive ekonomije", rekao je Savanović za "Glas Srpske".\nKada je riječ o povećanju penzija, Savanović kaže da se to može očekivati u skladu sa rastom ekonomije i otvaranjem novih radnih mjesta. "Novi rast od dva odsto biće u drugom kvartalu", rekao je Savanović.\n"Plan za ovu godinu je u fazi usaglašavanja, a u petak ćemo o tome razgovarati na sjednici Ekonomsko-socijalnog savjeta. Pred nama je sedam programa, a jedan od njih je podrška zapošljavanju u privredi putem podsticaja u visini uplaćenih poreza i doprinosa za novozaposlene", naveo je Savanović.\nSavanović je naglasio da svi socijalni partneri - Vlada, poslodavci i sindikalci treba da daju saglasnost na izmjene ovog akta i u vezi s tim postignu kompromis na Ekonomsko-socijalnom savjetu.\n"Nacrt Zakona trebao bi u junu biti upućen u Narodnu skupštinu, a prijedlog u septembru ili oktobru", rekao je Savanović.\n"Nemamo punu saglasnost socijalnih partnera u dijelu koji se tiče regresa, plaćanja sindikalnog rukovodstva u javnom i realnom sektoru, broju dana za godišnji odmor... Važno je da imamo potpisan kolektivni ugovor, posebno u realnom sektoru", naveo je Savanović.\n"Kroz nepovratnu novčanu pomoć zbrinuta su 4.902 korisnika. Za to je dat 151 milion KM. Procjene pokazuju da je ostalo još oko 700 slučajeva za zbrinjavanje", rekao je Savanović.


Bez kapitalnih projekata zbog nedostatka novca | Palelive.com\nPočetna Regija Trnovo Bez kapitalnih projekata zbog nedostatka novca\nTRNOVO – Opština Trnovo zbog nedostatka novca ne može uraditi značajne kapitalne projekte u ovoj godini, rekao je Srni načelnik opštine Trnovo Nenad Mišović.\nMišović je naglasio da ova godina nije teška samo za Trnovo, nego za sve opštine u Republici Srpskoj.\nOn je naveo da je u toku realizacija tri manja projekta u Ulici Miladina Rističevića u Trnovu i naselju Širokari gdje nije bilo ulične rasvjete. Počeli su i radovi na sanaciji fiskulturne sale u Osnovnoj školi „Trnovo“, koja je urušena 2012. godine pod velikim snježnim padavinama.\n„Opština je isfinansirala projekat sanacije, izabrala izvođača radova koji treba da počne sa čišćenjem da bi naredne godine, ako budu obezbijeđena sredstva, počela rekonstrukcija fiskulturne sale“, rekao je Mišović.\nOn je naveo da je opština za čišćenje urušene fiskulturne sale obezbijedila oko 20.000 KM, a da je za rekonstrukciju potrebno oko 460.000 KM koje opština nema, zbog čega će sa projektom aplicirati kod potencijalnih investitora.\nMišović je naglasio da je u toku i izrada projekta za saniranje elektro-mreže u selima Turovi i Rajski Do. „Radi se i projektna dokumentacija za dovođenje struje u selo Bjelovac, koje većim dijelom pripada Federaciji BiH, ali su stanovnici većinom povratnici iz Republike Srpske“, istakao je Mišović.\nGovoreći o punjenu budžeta u ovoj godini, on je naglasio da su za sedam mjeseci prihodi od PDV-a ostvareni sto odsto, međutim, drugi poreski i neporeski prihodi to ne prate, ali uspijevaju da održe tekuću likvidnost.\n„Za sedmi mjesec isplatili smo sve obaveze od plata, grantova i socijalnih pomoći i imamo stabilan budžet“, naglasio je Mišović, dodajući da se maksimalno štedi i vodi računa o potrošnji u bilo kom segmentu.\nKada je riječ o grantovima, on je podsjetio da je 2011. godine opština Trnovo, kao izrazito nerazvijena opština, dobila 200.000 KM od Vlade Republike Srpske, a sada je to samo 33.000 KM, što znatno utiče na budžet opštine i kapitalne investicije.\nMišović je naglasio da će do kraja godine morati da bude urađen rebalans budžeta, koji je planiran u iznosu oko 1.400.000 KM, jer neće moći da budu ostvareni planirani prihodi.\nPrethodni članakSubvencija za prevoz učenika 130.000 KM\nNaredni članakProvale u kuće i pomoćne objekte


U Podgorici je u nedelju otvorena nova zgrada Aerodroma Podgorica, u koju je ulozzeno oko 30 miliona evra.\nGovorecci na otvaranju, crnogorski premijer Milo Djukanovich je rekao da se radi "o joss jednom u nizu uspessno realizovanih ciljeva Vlade Crne Gore" i da je povratak crnogorskih aerodroma u vlasnisstvo Crne Gore, odnosno njihova kupovina od Jata u aprilu 2003. godine, "bio prelomni trenutak u razvoju vazduhoplovstva" te drzzave cclanice.\nPrema njegovim reccima, do tada su bile godine stagnacije, ssto je "joss jedna potvrda da Crna Gora nikada visse ne sme dozvoliti da se o njoj odluccuje izvan Crne Gore".\nPrema reccima direktora Milovana Djuricckovica, aerodrom u Podgorici spada u red najsavremenijih i predstavlja kategoriju 4E - ssto znacci da mozze da primi najveche avione i opsluzzi sve potrebe Crne Gore.\nKako je najavljeno, do kraja juna biche otvoren u i rekonstruisani aerodrom u Tivtu, a u naredne dve godine i u Beranama.


Skupština nije usvojila zakon o prodaji državnih nepokretnosti\nSkupština Srbije u ponovnom odlučivanju nije usvojila Zakon o posebnim uslovima prodaje određenih nepokretnosti u svojini Republike Srbije, čime taj zakon zvanično nije usvojen.\nOdlukom 158 poslanika Skupstina Srbije nije prihvatila zakon u načelu.\nU pitanju je zakon koji je parlament usvojio 31. jula, a koji je nedugo zatim predsednik Srbije Tomislav Nikolić odbio da potpiše s obrazloženjem da je protivustavan i vratio ga parlamentu na ponovno odlučivanje.\nNikolić je odbio da potpiše zakon, jer je predviđao da pravo na kupovinu državne imovine imaju samo zakupci te imovine. Po Poslovniku, Skupština je bila u obavezi da se na prvoj sledećoj sednici izjasni o predlogu predsednika i odluči da li će ponovo glasati o zakonu.\nDa je Narodna skupština odlučila da ponovo glasa o zakonu koji je predsednik vratio, zakon bi se izglasao većinom od ukupnog broja poslanika.\nMinistar finansija Dušan Vujović je, obrazlažući taj zakon, rekao da se očekuje da će država prodajom državnih nepokretnosti ostvariti prihod u vrednosti od oko 30 do 40 miliona evra, kao i da novac od prodaje državnih nepokretnosti sigurno neće otići u tekuću potrošnju.\nOpozicija je u raspravi kritikovala predložena rešenja, smatrajući da vlast prodajom nepokretnosti u državnom vlasništvu zapravo prodaje „porodično blago“ zarad partijskih interesa.


Razlog tome je odluka Vlade Federacije\nTada je, od aprila do septembra naknada iznosila 0,002555 KM po kilovat satu, bez obračunatog poreza na dodanu vrijednost (PDV) od 17 posto. Dakle, nova odluka odrazit će se na oktobarske račune za električnu energiju koje ćemo dobiti nešto uvećane.\nKako je pojasnio Nermin Džindić, ministar energije, rudarstva i industrije FBiH, za Radiosarajevo.ba, onaj ko je imao račun za utrošenu električnu energiju od 50 KM mjesečno plaćao je naknadu 0,40 KM, a po novom će plaćati oko 0,70 KM. “Dakle, račun onoga ko je imao račun sa naknadom 50 KM, sada će biti 50,30 KM”, dodao je Džindić.\n“Ovakva odluka je donesena prvenstveno zbog manjka prihoda zbog Aluminijuma Mostar, ali i zbog pada i ostale potrošnje u industriji”, obrazložio je Džindić. Dodao je da je FBiH “i pored povećanja, opet ispod cijene koja je u entitetu RS”, gdje ova naknada iznosi 0,0075 KM po kilovatu.\nDRŽAVA U ŠOKU Znate li ko je Naser Palislamović koji je sinoć ubio čovjeka u Sarajevu?


NE DA SE SUNCE Danas do 13 stepeni, tek večeras kiša - Informer\nNE DA SE SUNCE Danas do 13 stepeni, tek večeras kiša\nU Srbiji će danas biti pretežno sunčano i relativno toplo vreme sa najvišom dnevnom temperaturom od devet do 13 stepeni, saopštio je Republički hidrometeorološki zavod\nPre podne postepeno naoblačenje očekuje se prvo u zapadnim i severnim predelima, a uveče i u toku noći biće oblačno, mestimično sa kišom, na visokim planinama sa snegom.\nVetar će biti slab i umeren jugoistočni, uveče na severu i zapadu u skretanju na severni i severoistočni, a minimalna temperatura vazduha iznosiće od minus četiri do četiri stepena.\nI u Beogradu se pre podne očekuje postepeno naoblačenje, a uveče i u toku noći oblačno vreme sa kišom.\nVetar će biti slab i umeren jugoistočni, uveče u skretanju na severoistočni. Minimalna temperatura vazduha iznosiće oko tri, a najviša dnevna oko 12 stepeni.\nU upozorenju za područje Srbije na obilne padavine do 6. marta navedeno je da će u četvrtak 5. marta i tokom noći između četvrtka i petka u većini mesta pasti od 20 do 30 litara po kvadratnom metru kiše, a na jugozapadu i zapadu Srbije, u Sremu, Šumadiji i na području Beograda lokalno i preko 60 litara po kvadratnom metru za 24 časa.\nnevreme vreme Srbija Beograd


Federalno ministarstvo poljoprivrede, vodoprivrede i šumarstva Vlada Federacije usvojila Informaciju o gospodarenju šumama u 2020. godini - Federalno ministarstvo poljoprivrede, vodoprivrede i šumarstva\nVlada Federacije usvojila Informaciju o gospodarenju šumama u 2020. godini\nNa 280. sjednici održanoj danas u Sarajevu, Vlada FBiH usvojila je Informaciju Federalnog ministarstva poljoprivrede, vodoprivrede i šumarstva o gospodarenju šumama u Federaciji BiH u 2020. i planovima gospodarenja šumama za 2021. godinu.\nS ciljem prevazilaženja teškog stanja u oblasti šumarstva izazvanog nepostojanjem zakona o šumama Federacije BiH, Vlada FBiH upućuje urgenciju Parlamentu Federacije BiH da hitno uzme u razmatranje Prijedlog zakona o šumama, koji je Vlada usvojila na 110. sjednici, održanoj 7.7.2017. godine i uputila ga u parlamentarnu proceduru.\nVlada Federacije BiH je na 154. sjednici 30.8.2018. godine utvrdila i u parlamentarnu proceduru uputila Nacrt zakona o reprodukcijskom materijalu šumskog i ukrasnog drveća i grmlja, koji je Predstavnički dom usvojio 29.1.2020. godine, a s ciljem usklađivanja zakonodavstva Federacije BiH sa zakonodavstvom EU, kao i prevazilaženja uočenih problema u ovoj oblasti. S obzirom na to, Vlada Federacije BiH upućuje urgenciju Domu naroda da hitno stavi na dnevni red ovaj nacrt zakona.\nUsvojenim zaključcima obavezuju se korisnici državnih šuma da poduzmu sve neophodne aktivnosti s ciljem izvršenja radova planiranih godišnjim planom realizacije šumskoprivrednih osnova. Pozivaju se kantonalne uprave za šumarstvo da intenzivno prate realizaciju šumskoprivrednih osnova i poduzimanje aktivnosti u okviru svojih ovlasti i redovno izvještavanje Federalne uprave za šumarstvo.\nVlada FBiH poziva kantonalna ministarstva nadležna za poslove šumarstva i kantonalne uprave za šumarstvo da planiraju namjensko trošenje finansijskih sredstva koja se prikupljaju u budžetima kantona na osnovu kantonalnih propisa kojima se uređuje oblast šumarstva.\nNalaže se Federalnoj upravi za inspekcijske poslove da, u saradnji s kantonalnim inspekcijama i kantonalnim upravama za šumarstvo, intenziviraju kontrolu realizacije šumskoprivrednih osnova, te da preventivnim i represivním mjerama, u skladu sa svojim nadležnostima, obezbijede sveobuhvatnu i potpunu realizaciju svih planiranih radova, uključujući i planirane sječe ravnomjerno u svim gazdinskim klasama šuma, kako je to definisano važećim propisima za oblast šumarstva.\nZaduženo je Federalno ministarstvo poljoprivrede, vodoprivrede i šumarstva da danas usvojenu Informaciju sa zaključcima proslijedi na znanje i postupanje vladama kantona, kantonalnim ministarstvima nadležnim za poslove šumarstva, kantonalnim upravama za šumarstvo i preduzećima koja gospodare šumama.\nDedić i Huskić o nastavku saradnje na projektima vodosnabdijevanja\nSvjetski dan tla: Zaustavimo salinizaciju tla, povećajmo produktivnost tla 3 Decembra, 2021\nDedić sa međunarodnim predstavnicima o vodosnabdijevanju 30 Novembra, 2021\nEU4Agri Javni poziv – 6 miliona KM za primarnu poljoprivrednu proizvodnju u BiH 26 Novembra, 2021\nOdržan Šesti međunarodni kongres pčelarstva i pčelinjih proizvoda 22 Novembra, 2021\nJavne konsultacije: Prednacrt zakona o slatkovodnom ribarstvu 19 Novembra, 2021


pevač – COOL radio\nPopularni pevač Šako Polumenta ima 2 ćerke, a obe su prave lepotice, sudeći po komentarima koje dobijaju na društvenim mrežama. Pevač povremeno oduševi fanove porodičnim fotografijama i snimcima, a ovaj put je pokazao ćerku Rijaldu, […]\nDa li ti se sviđa?78\nDanas se navršava dve godine od smrti legendarnog pevača Miodraga Mikija Jevremovića (1941-2017), koji je preminuo od posledica teške bolesti. Porodica i prijatelji još uvek ne mogu da se pomire sa činjenicom da ga više […]\nNa jednom događaju prilikom snimanja novogodišnjeg programa, Era Ojdanić i Nada Topčagić privukli su najveću pažnju svojim degutantnim ponašanjem. Era Ojdanić sipao je pasulj u svoj tanjir, pa direktno iz kutlače probao koliko je ukusan. […]\nOd kad je 23. oktobra doživeo tešku saobraćajnu nesreću, život Darka Lazića se potpuno promenio, a pevač, sve što ga je snašlo, ali i proces njegovog oporavka neizbežna su tema o kojoj se priča u […]\nAna Sević ovih dana glavna je tema u medijima zbog toga što, navodno, brani suprugu Darku Laziću da viđa njihovu ćerku Lorenu, s obzirom da se oporavlja od teške saobraćajne nesreće.


Mar 14, 2018 Kaspersky Lab\nNovi metod pronalaženja krivaca je pomogao kompaniji Kaspersky Lab da identifikuje izuzetno sofisticirane operacije pod lažnom zastavom („false flag”)\nGlobalni tim za analizu i istraživanja kompanije Kaspersky Lab je objavio rezultate svog istraživanja o napadima malvera „Olympic Destroyer” i obezbedio dokaze o izuzetno sofisticiranom lažnom kodu koju je kreator malvera smestio u „crva“, kako bi lovcima na pretnje zavarao trag.\n„Olympic Destroyer” crv postao je poznat tokom zimskih Olimpijskih igara. Olimpijske igre u Pjongčangu bile su na udaru sajber napada koji je privremeno paralizovao IT sisteme pred samu ceremoniju otvaranja, tako što je gasio monitore, Wi-Fi mreže i obarao zvaničnu veb stranicu OI, zbog čega posetioci nisu bili u mogućnosti da štampaju svoje karte. Kompanija Kaspersky Lab je takođe otkrila da je i nekoliko objekata ski centra u Južnoj Koreji bilo žrtva ovog crva, koji je onesposobio rad ski kapija i gondole na skijalištu. Iako posledice samog napada nisu bile značajne, bilo je jasno da je on imao kapacitet da bude veoma razoran, što se, na sreću, nije dogodilo.\nIpak, suštinski interes sajber bezbednosne industrije nije moguća ili konkretna šteta koju mogu proizvesti napadi „Destroyer” crva, već njegovo poreklo. Može se reći da se ni o jednom sofisticiranom malveru do sada nije stvaralo toliko teorija kao o „Olympic Destroyer” malveru. Samo nekoliko dana po njegovom otkrivanju, istraživački timovi iz celog sveta pripisivali su ga Rusiji, Kini i Severnoj Koreji, na osnovu osobina prethodnih aktera sajber špijunaže koji su navodno poticali iz ovih zemalja ili radili za njihove vlade.\nIstraživači kompanije Kaspersky Lab pokušavali su, takođe, da saznaju koja hakerska grupa se krije iza ovog malvera. Tokom istrage im se učinilo da su pronašli dokaz koji ovaj malver stoprocentno povezuje sa Lazarusom – ozloglašenom sajber kriminalnom grupom povezanom sa Severnom Korejom.\nOvaj zaključak je donesen na osnovu jedinstvenog traga koji su napadači ostavili. Kombinacija određenih osobina okruženja za razvoj koda, koja je smeštena u fajlovima, može biti upotrebljena kao „otisak prsta”, koji u nekim slučajevima može identifikovati autore malvera i njihove projekte. U uzorku koji je analizirala kompanija Kaspersky Lab, ovaj „otisak prsta” se stopostotno poklopio sa već poznatim komponentama Lazarusovog malvera a nije imao nikakve sličnosti ni sa jednim malicioznim ili bilo kakvim drugim fajlom do sada poznatim kompaniji Kaspersky Lab. Kombinacija sličnosti u taktikama, tehnikama i procedurama (TTP), navela je istraživače na početni zaključak da je malver „Olympic Destroyer” još jedna operacija grupe Lazarus. Međutim, mnoga nepoklapanja sa dosadašnjim taktikama, tehnikama i procedurama grupe Lazarus, koja su otkrivena tokom istrage koju je sprovela kompanija Kaspersky Lab u Južnoj Koreji, navela je istraživače da preispitaju ovu neuobičajenu pojavu.\nNakon detaljnog pregleda dokaza i osobina, istraživači su otkrili da se one ne poklapaju sa osobinama koda, već su lažirane kako bi navele na grupu Lazarus.\nKao rezultat ovoga, istraživači su zaključili da je ovaj „otisak” zapravo veoma složena operacija false flag, namerno ubačeno u malver, kako bi istraživači skrenuli sa pravog traga i bili navedeni na pomisao da imaju ključni dokaz.\n„Koliko nam je poznato, dokazi koje smo pronašli nisu ranije korišćeni kako bi se na nekoga bacila lažna sumnja. Ipak, napadači su odlučili da ga iskoriste, predviđajući da će neko to uočiti. Računali su na činjenicu da je krivotvorenje ove vrste veoma teško dokazati: kao da je kriminalac ukrao tuđi DNK i ostavio ga na mestu zločina umesto svog. Mi smo otkrili i dokazali da je DNK koji je pronađen na mestu zločina, namerno tamo postavljen. Sve ovo pokazuje koliko su truda napadači bili spremni da ulože kako bi ostali neidentifikovani što je duže moguće. Mi smo oduvek naglašavali da je dokazivanje krivice u sajber prostoru izuzetno teško jer se mnogo stvari može lažirati, što crv „Olympic Destroyer,“ i dokazuje, rekao je Vitalij Kamluk (Vitaly Kamluk), direktor azijskog tima za globalna istraživanja i analizu u kompaniji „Kaspersky Lab“ .\n„Još jedna bitna lekcija iz ove priče koju treba naučimo, jeste da pronalaženje krivca treba shvatiti veoma ozbiljno. Imajući u vidu meru u kojoj je sajber prostor politizovan u poslednje vreme, pogrešno optuživanje bi moglo imati ozbiljne posledice, a uključeni mogu početi da manipulišu mišljenjem bezbednosne zajednice kako bi uticali na geopolitičke prilike, “ dodao je.\nOstaje otvoreno pitanje pravog krivca za crv „Olympic Destroyer“, iz prostog razloga što ceo slučaj predstavlja jedinstven slučaj smeštanja parčeta lažnog koda u malver. Ipak, istraživači kompanije Kaspersky Lab su otkrili da su napadači koristili servis za skrivanje identiteta NordVPN, kao i hosting provajdera zvanog MonoVM, pri čemu oba servisa prihvataju bitkoine. Ove i druge taktike, tehnike i procedure (TTP) prethodno je utvrđeno da ih koristi „Sofacy“ – napadač sa ruskog govornog područja.\nProizvodi kompanije Kaspersky Lab uspešno detektuju i blokiraju malver „Olympic Destroyer“.


Kako to 'veliki' sarađuju sa YouTube zvezdama?\nBrendan Gahan jedan je od ovogodišnjih ‘keynote’ govornika Digital Day konferencije\nSamo dve nedelje dele nas od ovogodišnjeg Digital Day-a koji se održava 25. maja u Domu omladine pod geslom „Ads we love“. Pored već najavljenih govornika među kojima se nalazi i Dejv Bris, posetioci će imati priliku da čuju Brendana Gahana, američkog stručnjaka za digitalni marketing koji je proglašen za jednog od top 160 mladih lidera, ali i koji je lični gost američkog predsednika Baraka Obame.\nNa stranu laskave titule, Gahan je najpoznatiji kao marketar koji je prvi krenuo da angažuje YouTube zvezde za marketinške potrebe različitih brendova, te je orkestrirao brojne viralne kampanje i rukovodio realizacijom prve advertajzing integracije na platformama Imgur i Formspring. Važi za redovnog komentatora raznih tema koje se odnose na YouTube, a danas najviše govori o tome kako privući pažnju na ovoj društvenoj mreži i upravljati deljenjem sadržaja.\nYouTuberi + dobra kampanja = viral?\nNa Digital Day-u Brendan će održati predavanje pod nazivom „Influenceri marketinga: epske pobede, porazi i naučene lekcije“ tokom kojeg će prisutnima otkriti kako uključiti uticajne digitalce u marketing kampanju, ali i podeliti dobre prakse njihovog dovođenja u vezu sa brendovima. Kako sam Gahan ističe, najveći pomak u kreiranju uspešnih viralnih kampanja dešava se onda kada agencije i brendovi u promociju uključe kultne kreatora viralnih sadržaja i kada prestanu da se „bore“ protiv njih.\nBrendan je od strane Forbes-a proglašen za jednog od najuticajnih ljudi u svetu digitalnog marketinga, te se našao na listi ’30 ispod 30: umova u marketingu’.\nIz organizacije ističu kako je Brendan bio odgovoran za kreiranje viralnih kampanja iza kojih stoje brendovi Pepsico, Virgin Mobile, GE, Corona i 20th Century Fox, kao i da je Gahan član savetodavnog odbora Vidcona – najvećeg skupa posvećenog YouTube-u i mladim digitalnim zvezdama.\nViše informacija o ovom ali i drugim predavačima dostupno je na zvaničnom sajtu Digital Day 2016. konferencije, gde zainteresovani učesnici već danas mogu obezbediti svoju ulaznicu po ceni od 9.500 dinara.


Sport, 04 januar 2018\nčetvrtak 4 januar 2018\nBogdanović: Doći će i ta zlata\nPosle sjajnog nastupa na EP sa reprezentacijom Srbije, Bogdan Bogdanović ove sezone je konačno stigao u NBA ligu. Tokom gostovanja Sakramento Kingsa u Vašingtonu govorio je za Glas Amerike o početku novog poglavlja u svojoj, do sada, izuzetno uspešnoj karijeri.\nMarjanović za Glas Amerike: Želimo u plej-of\nOve nedelje počela je 72. sezona najjače košarkaške lige na svetu - NBA. Na početku sezone srpski reprezentativac i košarkaš Detroita Boban Marjanović razgovarao je sa Bracom Đorđevićem o klupskim i ličnim ambicijama u predstojećem NBA šampionatu\nŠarić: Imamo tim za plej-of, ali moramo to da dokažemo na parketu\nU prvoj utakmici NBA sezone, košarkaši Filadelfije doživeli su poraz u Vašingtonu - 120:115, ali su namučili favorizovanu ekipu predvođenu, kako neki kažu možda najboljim bekovskim tandemom lige - Džonom Volom i Bredlijem Bilom.\nTroicki i Krunić u 3. kolu US Opena\nZlatičanin nazvao meč Mejvedera i Mekgregora "farsom"\nRekorder Nejmar u Pari Sen Žermenu za 222 miliona evra


Njeguš: Na pobedu protiv Voždovca - SandzakHaber.Net , Sandžačke Internet Novine !\nNaslovna Fudbal FK NOVI PAZAR Njeguš: Na pobedu protiv Voždovca\nNjeguš: Na pobedu protiv Voždovca\nOd HaberNews - 24. Aprila 2014. 0 59 Podeli na Fejsbuku\ntweet Trener fudbalera Novog Pazara Zoran Njeguš izjavio je da njegova ekipa u predstojećem meču protiv Voždovca u 26. kolu Superlige ima imperativ pobede.\n“Vreme je da upišemo tri boda, igraćemo agresivno i dati maksimum na terenu. Očekujem dobru fudbalsku predstavu u kojoj ćemo, nadam se, slaviti kod kuće”, kazao je Njeguš.\nOn je dodao da mu je na raspolaganju kompletan igrački kadar osim povređenog Siniše Stevanovića. Govoreći o protivniku on kaže da Beograđane predvodi sjajan trener, Zoran Milinković, koji se dokazao u Srbiji.\n“Ekipa Voždovca je u odličnoj formi što je i dokazala u dosadašnjem delu takmičenja”, ocenio je šef struke Novopazaraca.\nUtakmica 26. kola Superlige Srbije između Novog Pazara i Voždovca igra se u subotu od 16 sati. Beograđani su šestoplasirani na tabeli sa 35 bodova, dok Novi Pazar zauzima osmu poziciju sa bodom manje.\ntweet Prethodni tekstMoskva sprema sankcije Podgorici?Sledeći tekstOnePlus One je stigao HaberNews\tPOVEZANE OBJAVEVIŠE OD AUTORA


Budućnost naše civilizacije je u opasnost, a "otvoreno društvo" sa mnoštvom ideja je dovedeno u pitanje, istakao je američki ekonomista Džozef Stiglic.\nOn je to izjavio na otvaranju Evropskog foruma "Alpbah" na kojem se, kako ukazuje austrijska agencija APA, očekuje dolazak predsednika Srbije Aleksandra Vučića i njegov sastanak sa predstavnikom privremenih vlasti u Prištini Hašimom Tačijem.\nVučić bi prema programu trebalo bi da učestvuje u okviru „Političkih razgovora" na sesiji o proširenju EU, 25. avgusta, ali on još nije potvrdio dolazak.\nStiglic je, u govoru povodom otvaranja Evropskog foruma "Alpbah", prebacio američkom predsendiku Donaldu Trampu i njegovoj republikanskoj stranci da je „inficirana virusom lažnih informacija".\nStiglic je naveo i ekonomske izazove i primere, ukazujući da se koncentracija banaka tokom finansijske krize 2008. pokazala negativnom. „Da je bilo više diverziteta, naš finansijski sistem bi bio robusniji"; uveren je on. Ukazao je i na zavisnost Nemačke od ruskog gasa.\n"Ukoliko bi se Rusija odlučila za obustavu isporuka gasa Nemačkoj, ta zemlja ne bi imala kratkoročno mogućnosti da kompenzuje taj nedostatak", rekao je Stiglic.\nPredsednik Evropskog foruma "Alpbah" Franc Fišler rekao je da se treba suprotstaviti nehumanosti i širenju straha od izbeglica. „Moram konstatovati da je naše društvo sve lakše povrediti i sve manje je otporno protiv napada spolja", kazao je on, povodom mota ovogodišnjeg Foruma „Diverzitet i otpornost".\nPrema njegovim rečima, diverzitet društva je blago Evrope, jer nas, kako je rekao, ono čini snažnim i uspešnim pred nepoznatom budućnošću. On je priznao da diverzitet sa sobom donosi i izazove, ali smatra da se sa njima moramo suočiti konkretnim rešenjima. Kritikovao je što se diverzitet zloupotrebljava za širenje strahova u vezi sa izbeglicama i migrantima.\nEvropski forum "Alpbah" počeo je nedeljom seminara, a zvanični deo će biti otvoren u nedelju kada kreću debate na određene teme. Fišer je ukazao da će tokom narednih 17 dana oko 5.000 učesnika iz više od 100 zemalja boraviti u "Alpbahu".\nNajveću pažnju, kao i svake godine, privućiće „Politički razgovori", na kojem učestvuju visoki zvaničnici iz Austrije i drugih zemalja, kao i EU.


IEA: Globalne investicije u ugalj će porasti 10% ove godine - Biznis Info\nIEA: Globalne investicije u ugalj će porasti 10% ove godine\nGlobalne investicije u energiju su na putu da skoče za više od 8,0 posto u 2022. i da dostignu 2,4 biliona dolara, pri čemu će osjetno porasti ulaganja u lanac snabdjevanja ugljem, objavila je danas Međunarodna agencija za energiju (IEA).\nU najnovijem izvještaju IEA o svjetskim energetskim investicijama navodi se da će ulaganja u čistu energiju ove godine premašiti 1,4 biliona dolara, što predstavlja “skoro tri četvrtine rasta ukupnih investicija u energiju”.\n“Prosječna godišnja stopa rasta investicija u čistu energiju tokom pet godina nakon potpisivanja Pariskog klimatskog sporazuma 2015. bila je nešto viša od 2,0 posto”, piše u rezimeu izvještaja, prenosi CNBC.\nOd 2020. godine, ta stopa je porasla na 12 procenata. IEA smatra da je ta stopa “ispod one koja je potrebna za postizanje međunarodnih klimatskih ciljeva, ali bez obzira na to predstavlja važan korak u pravom smjeru”.\nIzvršni direktor IEA Fatih Birol, istakao je izazove i mogućnosti sa kojima se planeta suočava, s obzirom na trenutnu energetsku situaciju.\n“Ne možemo priuštiti sebi da ignorišemo ni današnju globalnu energetsku krizu ni klimatsku krizu, ali dobra vijest je da ne moramo da biramo između njih, možemo da rješavamo i jednu i drugu u isto vrijeme”, poručio je on.\nBirol je dodao da je “masivno povećanje investicija u ubrzanje tranzicije na čistu energijiu jedino trajno rješenje”.\nU izvještaju IEA se napominje da je povećanje potrošnje na čistu energiju neujednačeno po regionima, pri čemu razvijene ekonomije i Kina prednjače s tim ulaganjima.\nPored toga, konstatuje se da zabrinutost u pogledu energetske bezbjednosti podstiče “veća ulaganja u fosilna goriva, prije svega u ugalj”.\nPrema podacima IEA, u 2021. je uloženo oko 105 milijardi dolara u “lanac snabdjevanja ugljem”, što predstavlja rast od 10 posto u odnosu na 2020. Predviđa se da će sličan trend ta industrija zabilježiti i ove godine.\n“Očekuje se da će globalne investicije u snabdjevanje ugljem porasti za još 10 posto u 2022, jer ograničena ponuda nastavlja da podstiče nove projekte. Procjenjuje se da će Kina i Indija sa preko 80 milijardi dolara imati najveći udio u globalnim investicijama u ugalj 2022”, piše u izvještaju IEA.


zkk kraljevo radivoj korac kup srbije dejan kovacevic\n- Hvala na čestitkama, želim samo da pojasnim neke stvari… Moja ekipa je u dosadašnjem delu sezone odigrala 50 utakmica, za razliku od svih ostalih timova koji su odigrali po 18 mečeva. Ovo je za nas vrlo teška sezona jer smo igrali na tri fronta – prvenstvo, Kup i regionalnu VABA ligu, sa ovim fondom igrača, povredama, sa igračicama koje igraju sa jednom nogom, šipkom u nozi kao kapiten Tanja Živanović… Ovo ne bi uspeli ni mnogo ozbiljniji igrači. Mi smo Korać pobedili dva puta ove sezone, i da igraš protiv mnogo slabijeg tima teško je da ga pobediš tri puta zaredom. U ovom momentu sreća je bila na našoj strani, oni su bolje odigrali utakmicu, ja im čestitam na tome - rekao je Kovačević.\nKošarkašica Kraljeva Anamarija Stojčić rečima nije mogla da opiše koliko je srećna.\n- Nemam reči da opišem kako se osećam… Čestitam Koraću na sjajnoj igri, borili su se do poslednje stotinke, ali mislim da je moj tim, na čelu sa trenerom i stručnim štabom, zaslužio ovaj trofej. Svaka devojka, od prve do poslednje, zaslužila je ovaj Kup i ja im svima čestitam - rekla je Stojčićeva.


Vesti online / Slobodno Vreme / Lepota / Perite kosu majonezom i evo šta će se desiti\nMazanje kose majonezom je odličan način da vratite sjaj kosi\nMajonez kao neizostavni dodatak sendvičima, ima jos jednu namenu, verovali ili ne, za kosu je odličan. Oduvek sam volela eksperimente, tako da mi nije mnogo trebalo da proverim novu svrhu namirnica\nPosle toga sam oprala kosu, miris majoneza pomešan sa mirisom šampona je nešto strašno, ne možete da zamislite.\nMeđutim, i to je prošlo, ali me je jedna stvar zabrinula, osećala sam da se nešto dešava u predelu korena kose.\nDok sam čekala da se osuši na prirodan način već sam mogla da vidim i osetim efekat.\nKosa je imala neverovatan sjaj, na dodir meka kao svila.\nMoja prirodna kosa je kovrdžava, sada sam dobila efekat "mokrih lokni".\nKada se kosa potpuno osušila na koži vrata mi je ostao taj masni trag i posle tuširanja.\nVerovatno sam napravila grešku sa količinom majoneza.\nSada mogu da kažem da je ovaj eksperiment bio polovično uspešan, meka i sjajna da, ali miris i sveukupni izgled, i nisam baš bila zadovoljna.\nLEPOTA Napravite ovu masku za kosu i videćete ogromnu promenu


Reakcije: "Oni samo deklarativno govore o tome kako poštuju BiH..." - Televizija Kopernikus TV K::CN\nReakcije: „Oni samo deklarativno govore o tome kako poštuju BiH…“\n10/11/2017 | Politika\nPotpredsednik Republike Srpske (RS) Ramiz Salkić optužio je večeras vlasti Srbije da žele da izbrišu granice i stvore odnose sa RS kao da je ona sastavni deo Srbije.\n„Oni samo deklarativno govore o tome kako poštuju BiH i njen suverenitet, ali nikada na sastancima ne stavljaju obeležja BiH, iako je RS samo entitet u BiH. Projekat ‘Podrinja’ je u osnovi zamišljen za brisanje granica izmedju RS i Srbije“, kazao je Salkić za regionalnu N1 televiziju.\nOn smatra da je „neophodna reakcija društvene zajednice i intelektualaca koji znaju šta znači ovaj projekat“.\n„Neki danas žele učiniti ono što nisu uspeli od 1992. do 1995. godine, izbrisati granice i stvoriti odnose sa RS kao da je sastavni deo Srbije“, ocenio je Salkić, komentarišući današnju zajedničku sednicu vlada Srbije i RS u Beogradu.\nOn je dodao da je posle takvih sastanaka „teško čuti nešto pozitivno što se tiče BiH“.\n„To su poruke koje izlaze u javnost, ali bojim se da je strašnije ono što se priča, a ne izlazi u javnost“, kazao je Salkić.\nGovoreći o odluci parlamenta RS da suspenduje odluku o referendumu o Sudu i Tužilaštvu BiH, on je ocenio da ta odluka nije ni trebalo da bude doneta i da je važno što je sada poništena.\n„Videli smo sam tok Narodne skupštine RS, da je predsednik entiteta (Milorad Dodik) na svaku repliku govorio po 15 minuta. On je to iskoristio kao svoju veliku tribinu, govorio je pet, šest sati, pričajući od šverca cigareta do prodaje sena. To je bio zadatak, da se ode od teme i da se ne govori o poništavanju odluke koju su oni doneli“, smatra bošnjački potpredsednik RS.\nSalkić je još rekao da se za vreme svog boravka u Banjaluci, od 2002. godine, „naslušao i nagledao“ raznih deklaracija i rezolucija, dodavi kako je Dodik tim rezolucijama „ispunio obaveze prema onima koji su mu to naredili i ta priča će se na tome završiti“.


Klas Jan Huntelar - Volejčina za Ikera\nHome » Evrokupovi » Klas Jan Huntelar – Volejčina za Ikera\nŠpanski „Kraljevski klub“ se 2014. godine u prvoj utakmici osmine finala Lige šampiona jednostavno „prošetao“ kroz Gelzenkirhen, gde je domaćina „nokautirao“ već posle 20 minuta igre i na kraju slavio sa ubedljivih 6:1. Sa ovim rezultatom znalo se da Šalke nema šta da traži u Madridu i da je Real već u četvrtfinalu, što je i dokazao drugom pobedom rezultatom 3:1.\nPre gostovanja u Gelzenkirhenu, tog 26. februara 2014. godine, „Kraljevski klub“ je na 25 utakmica u Nemačkoj slavio samo jednom, ali je sada održao čas fudbala na „Veltins Areni“. Međutim, oni koji prate Ligu šampiona, možda će se setiti kako ih je trener nemačke ekipe Keler oduševio te večeri, jer je domaćin u prvoj utakmici odigrao izuzetno hrabro, možda i previše otvoreno, što mu se do duše višestruko osvetilo, ali je utakmica bila veoma lepa za oko. Brza, otvorena igra sa mnogo šansi i golova, na kraju je ipak više odgovarala Ronaldu, Benzemi, Bejlu nego Draksleru, Farfanu i Huntelaru, koji su iako rezultatski poniženi, mogli da izađu pred navijače uzdignute glave. Pored ovog ubedljivog poraza Šalkea i rezultata „7+“ koji iskusnim kladioničarima često ostane u sećanju, sa ovog meča se pamti i jedan „projektil“ Klasa Jana Huntelara, koji je možda zasenio i svih šest pogodaka gostujuće ekipe.\nKlas Jan Huntelar je igrao odlično u dresu Šalkea.\nBenzema, Bejl, Ronaldo, pa ponovo Benzema, Bejl, Ronaldo i mreža golmana Farmana bila je puna do vrha. Ali te sezone odlična ekipa Šalkea igrala je zaista lep, napadački fudbal, i po onoj staroj devizi da „Nemci igraju 90 minuta“ nisu odustajali sve do kraja. Utakmica je već ušla u 91. minut kada je Fuks probio po levom krilu i ubacio jednu odličnu povratnu loptu na ivicu šesnaesterca. Klas Jan Huntelar je perfektno pratio ovu akciju, imao je savršen tajming, natrčao je na loptu u pravom trenutku i kao da je u tom trenutku skupio sav bes i frustraciju zbog dobre, ali neefikasne igre, u desnu nogu i „raspalio“ po lopti svom snagom, a njegov volej završio je u desnoj strani gola brzinom munje. Kasiljas je pokušao da reaguje, bacio se, ali samo da paradom ulepša celu akciju-nije imao nikakve šanse. Bio je to pravi „projektil“ koji je ostavio odbranu Reala da se u čudu pita šta ju je snašlo. Na „Veltins Areni“ na početku utakmice bilo je oko 60.000 navijača, a kada su skočili posle gola Holanđanina činilo se da niko nije napustio stadion posle goleade gostiju. Navijači su bili oduševljeni, ali sam Huntelar nekako je smogao snage da ne proslavi ovaj izvrstan pogodak, što zbog ubedljivog poraza-što zbog toga što je i sam jedno vreme nosio „beli dres“.\nI pored fantastičnog pogotka Huntelara, Real je ubedljivo savladao Šalke.\nSamo je polako trčkarao ka centru igrališta, dok su se mnogi pitali „kako ovaj momak, jedan od najvećih talenata na svetu u svoje vreme, nije postigao više u fudbalu“. Bila je to jednostavna demonstracija vrhunskog fudbala, brza, pokretljiva i efikasna akcija krunisana prelepim golom za koji golman Kasiljas i odlična odbrana Reala nisu imali leka.\nPodsetite se kako je izgledala „demonstracija sile i besa“ u režiji Klasa Jana Huntelara, volej koji je „spasio čast“ Šalkea protiv premoćnog Real Madrida, te godine pobednika Lige Šampiona i njegovo ponašanje posle njega- kao da se ništa nije dogodilo.


SANREMO CAFE RACER - Profesionalni espresso aparat\nSanremo CAFE RACER, jedinstvenog je i prepoznatljivog izgleda, u stilu kontrolnih tabli za moto trke.\nU pitanju je vrhunski espresso aparat, najviše tehnologije i dizajna, koji se širom sveta koristi na takmičenjima barista.\nSanremo Cafe Racer pored centralnog bojlera poseduje i dodatne male bojlere za svaku grupu/glavu aparata što obezbeđuje:\nizuzetnu termičku stabilnost\nmogućnost podešavanja posebne temperature za svaku grupu\nmogućnost podešavanja posebnog pritiska ekstrakcije (samim tim, mogu se koristiti u ugostiteljskom objektu različite vrste ili blendovi kafe).\nPored mnogih uobičajenih tehničkih rešenja koja imaju SANREMO APARATI, ovim modelom upravlja savremeni softver, a iznad svake grupe se nalazi okrugli displej gde se podešavaju i prikazuju parametri kao što su: temperatura vode i pritisak za svaku grupu, dužina ekstrakcije, pritisak i nivo vode u centralnom bojleru itd.\nSoftver omogućava između ostalog i da se memoriše po 4 različita profila po grupi (temperatura, pritisak i dužina ekstrakcije) koji omogućavaju pripreme različitih kafa prilagođenih posebnim potrebama nekih blendova ili specifičnih želja nekih gostiju npr. Aparat smanjuje potrošnju električne energije od standardnih aparata za oko 30% zahvaljući novoj tehnologiji.\nOsnovni model se izrađuje u varijanti gde su stranice i pozadina aparata od providnog stakla (na slici iznad), tako da se vidi unutrašnjost mašine i samim tim kvalitet izrade, uz atraktivnost samog izgleda. Pored toga, mogu se uz doplatu stranice izraditi i u drugim varijnatama: od kože, u kobinaciji bele boje i dodataka od drveta i sl. Model se proizvodi u varijantama sa 2 i sa 3 grupe.


Srbija pregazila Australiju, za zlato sa 'Drim timom'!\nKošarkaška reprezentacija Srbije plasirala se u finale olimpijskog turnira, prvi put od 1996. godine!\n20.08.2016. - 08:54h\nTim Aleksandra Đorđevića, koji je pre 20 godina kao plejmejker predvodio nacionalni tim do finala u Atlanti, pregazio je u polufinalu najprijatnije iznenađenje turnira Australiju rezultatom 87:61!\nSrbija je odigrala daleko najbolji meč na turniru, što se logično poklopilo sa najboljom utakmicom kapitena Miloša Teodosića u Riju, pa su košarkaši doneli našem timu u Brazilu i sigurnu sedmu medalju.\nOd starta se videlo da je plej CSKA rešen da odigra na svom nivou, pokrenuo je ekipu sa 6 od prvih 12 poena, ali Srbija je Australiju razbila pre svega fantastičnom timskom odbranom.\nTrio Bogut, Delavedova, Mils u potpunosti je zaustavljen, Srbija je fantastično preuzimala, još jedan neverovatan meč odigrao je Stefan Marković, a uz to je i skok bio na našoj strani. Takva igra donela je samo 14 poena Australije na poluvremenu (35:14), a meč je definitivno prelomljen u trećoj četvrtini posle koje je naš tim imao 66:38.\nSredinom poslednje deonice bilo je i najvećih +31, pa je tim Aleksandra Đorđevića neočekivano lako stigao do drugog finala na poslednja tri velika takmičenja.\nU borbi za zlato, kao i 2014. u Španiji, igraćemo protiv selekcije SAD (nedelja, 20.45h), koja je prethodno u prvom polufinalu pobedila Španiju sa 82:76. U utakmici u grupnoj fazi Srbija je bila blizu senzacije protiv SAD – 94:91.\nSrbija je imala 13 skokova (43-30) i devet asistencija više od rivala (23-14). Miloš Teodosić završio je sa 22 poena (9-14) i 5 asistencija. Marković je dodao 14 poena, 5 asistencija i 3 skoka, Raduljica je uz 11 poena imao 6 skokova, a Mačvan 12 poena i 4 asistencije. U ekipi Australije po 13 poena ubacili su Motum i Mils, a Ingles je dodao 12.\nUŽIVO Postepeno otvaranje: Lekari upozoravaju\nUživo: Nina Stojanović za spas Srbije u meču sa Kanadom


Od petka kamp socijalne rehabilitacije lica sa Daun sindromom | Palelive.com\nPočetna Jahorina Od petka kamp socijalne rehabilitacije lica sa Daun sindromom\nNa Jahorini će u petak, 24. septembra, početi sa radom kamp socijalne rehabilitacije lica sa Daun sindromom iz Banjaluke, Laktaša, Prijedora, Kotor Varoša, Bronzanog Majdana, Pala i Foče.\nKamp „Djeca sunca“ organizuje Daun sindrom centar Banjaluka.\nTokom kampa, koji će trajati do 30. septembra, lica sa Daun sindromom će učestvovati u programu osamostaljivanja i radnog osposobljavanja\nSpecijalni gost kampa biće ambasador „Djece sunca“ Vlado Đajić, a biće uključeni i studenti defektologije iz Foče i Banjaluke, najavljeno je iz Daun sindrom centra Banjaluka.\nOvaj centar je prije godinu dana otvorio ministar zdravlja i socijalne zaštite Republike Srpske Alen Šeranić, uručivši rješenje za rad prve ustanove koja sprovodi socijalnu rehabilitaciju lica sa invaliditetom.\n„Od tada položaj lica sa Daun sindromom u društvu se poboljšava i ona su u znatno većoj mjeri vidljiva i društveno korisna“, ističe se u saopštenju.\nIstaknuto je i da je zahvaljujući pomoći i podršci Centru ambasadora Vlade Đajića kvalitet života ovih lica i njihovih porodica u mnogo čemu poboljšan.\nKamp će biti održan u hotelu „Vučko“ pod pokroviteljstvom Olimpijskog centra „Jahorina“.\nPrethodni članakNa liječenju 29 zaraženih pacijenata, svi sa teškom kliničkom slikom\nNaredni članakPredstave oduševile mališane


Institut za ekonomska istraživanja (IFO) objavio je septembarski izvještaj u kojem se navodi da se u Njemačkoj očekuje značajan porast izvoza, uprkos pogoršavanju epidemiloške slike u jeku pandemije COVID-19, javlja Anadolu Agency (AA).\nU izvještaju se navodi da je Indeks očekivanja izvoza Njemačke u augustu iznosio 5,5 poena, a da je u septembru povećan na 10,4 poena, što je rekordan rast još od oktobra 2018. godine.\nČelnik Instituta IFO Clemens Fuest izjavio je da je izvještaj sačinjen na bazi anketiranja 2.300 kompanija i da je zaključak da se konsolidiraju očekivanja među njemačkim izvoznicima koji su ohrabreni konsolidacijom industrijske proizvodnje koja je pretrpjela teške posljedice pandemije.\nLIFE: Građani odabrali: Poznati dobitnici nagrada ''Nijaz Slipičević za 2020.\nPosebno povećanje izvoza u posljednjem kvartau godine u Njemačkoj očekuju kompanije u hemijskom sektoru.\n“Slična je situacija i s proizvodnjom električne opreme i automobilskom industrijom. U tim sektorima firme očekuju povećanje izvoza. U sektoru mašinskog inženjeringa pomalo su sumnjičavi i ne očekuju znatno povećanje izvoza. S druge strane, smanjenje izvoza očekuju firme iz tekstilne i kožarske industrije“, kazao je Fuest.


Agencije za bezbednost saobraćaja podržala je, peti put za redom, Biciklijadu koju je organizovala Asocijacija „Sport za sve“ Beograda.\nPredstavnici Agencije za bezbednost saobraćaja, na čelu sa direktorom Duškom Pešićem, učestvovali su na Biciklijadi koja je startovala u nedelju 30.05.2021. godine sa početkom u 11 časova ispred SPC Milan Gale Muškatirović. Učesnici su u organizovanoj koloni, pridržavajući se svih mera, vozili bicikle do Ade Ciganlije gde su ih na cilju sačekali različiti promo-edukativni materijali. Agencija za bezbednost saobraćaja je za učesnike Biciklijade obezbedila edukativne flajere, svetla za bicikle, zvonca, majice, svetloodbojne prsluke i narukvice.\nAgencija za bezbednost saobraćaja podseća sve učesnike u saobraćaju da biciklisti čine oko 8% svih poginulih lica u saobraćajnim nezgodama na teritoriji Republike Srbije. U proseku godišnje u Srbiji pogine oko 50 biciklista i bude povređeno njih oko 1.500. Prema istraživanjima Agencije za bezbednost saobraćaja, od 2016. do 2020. godine, biciklisti su najugroženiji u periodu od juna do avgusta, a podaci ukazuju da najviše poginulih biciklista beležimo sredom, petkom i subotom. Prema starosnim kategorijama, u periodu od 2016. do 2020. godine u svojstvu bicikliste poginulo je 7-oro dece i 116 lica starijih od 65 godina. U periodu januar - maj 2021. godine u svojstvu vozača bicikla poginulo je 18 lica (od čega 1 dete starosti od 4 godine).\nAgencija za bezbednost saobraćaja nastaviće da učestvuje i podržava događaje koji promovišu bicikl kao način transporta, pri čemu ćemo uvek isticati važnost razumevanja rizika kojem se biciklisti izlažu prilikom učešća u saobraćaju. I ovom prilikom želimo da podsetimo sve učesnike u saobraćaju na važnost poštovanja propisa, korišćenja adekvatne opreme, razumevanja rizika i značaj bezbednog ponašanja prilikom učešća u saobraćaju.


Pandemija na Sejšelima je izazvala prvenstveno ekonomsku, a onda zdravstvenu krizu. Ova zemlja sa više od 97.000 stanovnika je registrovala mali broj zaraženih i preminulih od početka pandemije. Do sada je registrovano skoro 3.800 pozitivnih na virus, a 16 osoba je preminulo.\nPrema podacima Vijeća za turizam Sejšela, broj turističkih dolazaka tokom prošle godine se smanjio za 70 posto i to je izazvalo gubitak od 368 miliona dolara.\nMinistar vanjskih poslova i turizma Sylvestre Radegonde je izjavio da su se turističke aktivnosti skoro zaustavile i da je to stvorilo gubitke ne samo u turizmu, nego i u svim drugim djelatnostima koje se povezane sa njim.\nDa bi turizam ponovo oživio, vlast je odlučila da od 25. marta ukine restriktivne mjere za sve turiste, osim za one koji dolaze iz Južne Afrike. U februaru je omogućen dolazak svim osobama koje su vakcinisane.\nTrenutno je potreban negativan PCR test ne stariji od 72 sata za ulazak u državu. Karantin i ograničenja u kretanju ne postoje. Ministar Radegonde tvrdi da se zbog toga već povećava broj turista.\nSherin Francis iz Vijeća za turizam je naglasila da se i dalje moraju nositi zaštitne maske, držati fizička distanca i redovno dezinfikovati ruke.\nKako je kazala, trenutno je najviše turista iz Rusije, Poljske, Rumunije, Bugarske, Indije, Izraela i Ujedinjenih Arapskih Emirata. Prije pandemije ovdje su najviše dolazili turisti iz evropskih država.\nNa Sejšelima je vakcinisano 70 posto stanovništva i prema izvještaju lista New York Times imaju najveći broj vakcinisanih građana poslije Izraela, navodi CNN.


Srpkinje za petu u nizu i polufinale EP! (17:00h) - Sportske.net\nSrpkinje za petu u nizu i polufinale EP! (17:00h)\nIgrama na Evropskom prvenstvu u Francuskoj, ženska košarkaška reprezentacija Srbije prethodnih dana je oduševila ovdašnju javnost. Novo veliko iskušenje sledi od 17 časova u Oršiju, gde će izabranice Marine Maljković voditi borbu za plasman u polufinale protiv Italije.\nReprezentativke Srbije već su ostvarile zapažen rezultat na Evropskom prvenstvu, obzirom da su posle dva startna poraza uspele da naprave niz od četiri vezana trijumfa i postanu prva reprezentacija u istoriji Evropskih prvenstava koja je u drugoj fazi ostvarila sve pobede, a da u taj deo takmičenja nije unela nijedan bod.\nPobede nad Letonijom, Belorusijom, Hrvatskom i Češkom svakako su podigle nivo samopouzdanja naših košarkašica, pa uz dosta optimizma dočekuju današnju borbu za polufinale protiv selekcije Italije.\nDanašnji rival nije nepoznat našim košarkašicama, obzirom da su se dva puta sastajale u pripremnom periodu i oba puta je slavila Srbija (73:53, odnosno 73:62).\nSudeći po ovim rezultatima, utisak je da više razloga za strah imaju Italijanke, ali selektor Marina Maljković poziva na maksimalnu ozbiljnost i oprez.\n''I da smo ih pobedile 15 puta uzastopno, treba da to uradimo još jednom, sada kad je najvažnije. Moje igračice su dovoljno mudre i inteligentne da se ne opuste i da budu koncentrisane tokom čitavog meča'', poručuje Maljković.\nDuel Srbije i Italije je prvi četvrtfinalni susret, počinje u 17 časova, dok se večeras igra i meč između Španije i Češke od 20 časova.


PLIVAČI MOGU DA TRENIRAJU: Bazen SC "Sajmište" u Novom Sadu danas počinje sa radom\n13. 01. 2022. u 13:05\nZAMENIK gradonačelnika Novog Sada Milan Đurić obišao je bazen SC „Sajmište“ kako bi se uverio da je nakon završetka radova na pokrivanju objekta sve spremno za treninge plivačkih klubova „Vojvodina“ i „Novi Sad“ koji će prvi put, na tom bazenu biti održani danas, u poslepodnevnim časovima.\nPres služba Grada Novog Sada\n- Veoma mi je drago što je predlog Gradske uprave za sport i omladinu i SPC „Vojvodina“ da se ovaj bazen natkrije prihvaćen i uspešno realizovan i što smo tim projektom obezbedili dobre uslove za rad novosadskih plivačkih klubova i produžili kupališnu sezonu na celu godinu – izjavio je Milan Đurić. - Kako bi taj cilj ostvarili uložili smo 155 miliona dinara u najsavremeniji sistem i opremu za filtraciju i grejanje bazena, samim tim i na grejanje vode i prostora tako da je sada temperatura vode 26, a napolju je 28 stepeni. Takođe, kompletno su renovirane svlačionice, zamenjena je stolarija i urađena termoizolacija i grejanje da bi se ovaj bazen mogao koristiti i u zimskom periodu.\nGradska uprava za sport i omladinu predložila je da bazen na Sajmištu tokom zimskog perioda koriste novosadski plivački klubovi, a da u letnjoj sezoni, kao i uvek, bude otvoren za građane, dok će bazen na Spensu biti pre svega na raspolaganju građanstvu. Što se tiče bazena u okviru Sportskog centra „Slana Bara“ njega koristi Vaterpolo klub „Vojvodina“ a u slobodnim terminima organizovane su građanske smene.\nZamenik gradonačelnika je najavio da će sutra biti otvoren olimpijski bazen na Spensu i da će građani Novog Sada, do 30. aprila moći besplatno da ga koriste, u pet smena.\n- Taj bazen ima najsavremeniji sistem grejanja i filtracije, nove startne blokove i ponovo je u potpunosti funkcionalan. Već danas građani mogu da preuzmu besplatne karte za sutrašnje kupanje na blagajni Spensa. Prva smena počinje u 6.30, a poslednja u 19.30 časova, a zadržane su i smene za osobe sa invaliditetom. Trenutna epidemiološka situacija nalaže da bazen u jednoj smeni može koristiti do 200 kupača - objasnio je Milan Đurić.\nbazen Sajmište plivači Novi Sad\nPETKOVIĆ U VELIKOJ HOČI: Na zahtev meštana, grad dobija novi trg\nDEVET NOVIH INFEKCIJA ZA DVA DANA: U Paraćinu kovid se još ne predaje\nMADA se broj pregleda u kovid-ambulantama Doma zdravlja i Bolnice mnogo smanjio, virus korona još je vidljivo prisutan u opštini Paraćin.


Foto: Velibor Tripić | Novčana podrška spas za prevoznike\nDajana Vujatović 08.02.2021 09:00\nBANJALUKA, ISTOČNO SARAJEVO - Nakon što je Vlada Republike Srpske donijela Uredbu o postupku dodjele sredstava privrednim subjektima u oblasti prevoza lica u drumskom saobraćaju za saniranje finansijskog gubitka zbog posljedica pandemije virusa korona, prevoznici ističu da je ovo jako značajno za njih i jedan je od načina da opstanu.\nDejan Mijić, predsjednik Skupštine Udruženja saobraćaja i veza RS, kaže za "Nezavisne" da će pomoć sigurno biti značajna onim preduzećima koja imaju veliki broj radnika, koje su i pored teške situacije uspjeli da ih zadrže.\n"I sve ovo vrijeme ti radnici s poslodavnicima nose teret ove krize, rade, čak i kada je bilo rizično prevozili su određene radnike koji su morali da obavljaju poslove u bolnicama, u policiji i slično. Vlada RS je sve to prepoznala i tokom cijele godine je kontinuirano pomagala našem sektoru", kazao je Mijić i dodaje da ovakav vid pomoći znači opstanak preduzeća i u prošloj i ovoj godini.\nMomčilo Sladoje, direktor "Centrotransa" iz Istočnog Sarajeva, ističe za "Nezavisne" da posluju od 1993. godine i da se nikad dosad nisu našli u ovakvoj situaciji.\n"Jako je značajna pomoć Vlade RS, jer to su ozbiljana sredstva, pošto su praktično plaćeni doprinosi radnicima", kazao je Sladoje.\n"Budući da su vozači deficatirno zanimanje, nikome nije bilo u interesu da otpušta radnike, jer kad jednom daš otkaz pitanje da li će se ikada više vratiti", kazao je Sladoje.


RTS :: Sabor 2020: Poznata polovina ovogodišnjih finalista takmičenja\nMuzika Sabor 2020: Poznata polovina ovogodišnjih finalista takmičenja\nutorak, 24. nov 2020, 20:23 -> 20:55\nNakon održane četvrte takmičarske večeri „Sabora 2020“ na RTS-u, dobili smo još dve pesme koje će se u velikom finalu ove manifestacije nadmetati za pobedu. Stručni žiri je najviše bodova dodelio pesmama „U zavičaju živeti je slatko“ koju je otpevao Nedeljko Bilkić i „Moram biti jedina“ u izvođenju Marijane Katić.\nFestival novih kompozicija narodne muzike, „Sabor 2020“, odvija se u formi TV emisija koje možete pratiti ponedeljkom od 22.05 na RTS1. Zvezde ovog projekta su autori, kompozitori, aranžeri, tekstopisci jer je „Sabor“ posvećen onima koji stvaraju narodnu muziku.\nOsam pevača koji su izveli takmičarske kompozicije u četvrtoj emisiji „Sabora 2020“ su: Ranko Šemić (Uživam sa tobom), Nedeljko Bilkić (U zavičaju živeti je slatko), Katarina Kovačević (Ljubav iz mog kraja), Nino Šemić (Moja želja), Marijana Katić (Moram biti jedina), Emir Habibović (Zamisli), Zorana Simeunović (Rastanak) i Acko Nezirović (Život boema).\nNa osnovu glasanja članova stalnog stručnog žirija „Sabora 2020“, koji čine Merima Njegomir, Ljubiša Pavković i Dejan Petrović, uz pridružene članove u četvrtoj emisiji – Gocu Lazarević i Marinka Rokvića, najviše poena osvojile su pesme koje su izveli Nedeljko Bilkić (U zavičaju živeti je slatko) i Marijana Katić (Moram biti jedina).\nNedeljko Bilkić je i komponovao numeru U zavičaju živeti je slatko koju je otpevao, a radi se o tekstu čuvenog pisca Sergeja Jesenjina. Aranžman za ovu kompoziciju uradio je Aleksandar Sofronijević.\nAutor numere Moram biti jedina koju je izvela Marijana Katić je Zoran Starčević (kompozicija, tekst i aranžman).\nU svakoj emisiji, udruženje SEMUS nagrađuje po dvoje istaknutih umetnika narodne muzike prestižnim stručnim nagradama. Sinoćni dobitnici priznanja SEMUS-a „Nagrada za životno delo“ i „Nacionalni estradno-muzički umetnik Srbije“ su Marinko Rokvić i Goca Lazarević.\nKroz ukupno osam kvalifikacionih emisija manifestacije „Sabor narodne muzike Srbije 2020“, nove hitove će, uz pratnju tri orkestra, otpevati ukupno 64 pevača. Iz svake emisije, dve kompozicije koje osvoje najviše glasova stručnog žirija idu direktno u finale.\nSada je poznata polovina finalista. Tokom četiri kvalifikacione emisije osam kompozicija i pevača je glasovima žirija „Sabora 2020“ izborilo mesta u finalu: Marina Stankić (Dobro došao), Danilo Živković (O tebi još niko pevao nije), Mina Kostić (Razvedena), Nataša Stajić (Rođena da tebi pripadam), Ljiljana Aleksandrić (Voleo si i ti mene), Dejan Nedić Tejovac (Još od lane brojim dane), Nedeljko Bilkić (U zavičaju živeti je slatko) i Marijana Katić (Moram biti jedina).\nU finalnoj emisiji, koju ćemo (ukoliko sve bude teklo po planu) pratiti uživo na RTS-u, za najveća priznanja ovogodišnjeg „Sabora“, nadmetaće se autori i izvođači ukupno 16 kompozicija.\nAudio-snimci svih takmičarskih pesama ovogodišnjeg „Sabora“ objavljeni su na zvaničnom Jutjub kanalu RTS-a „Najlepše narodne pesme“, kao i video-snimci svih nastupa pevača iz prve tri kvalifikacione emisije.\nTakođe, do sada održane/emitovane takmičarske emisije „Sabor 2020“, možete pogledati na zvaničnom Jutjub kanalu „RTS Zabava“.\nSve pesme „Sabora narodne muzike Srbije 2020“ izvode se uživo u studiju RTS-a na Košutnjaku, uz pratnju tri orkestra (koji se smenjuju iz emisije u emisiju): Saborski orkestar pod upravom Zorana Vlajića, Narodni ansambl RTS-a pod upravom Siniše Vićentijevića i Narodni orkestar RTS-a, pod upravom Vlade Panovića.\nStalni članovi Stručnog žirija „Sabora 2020“ su Merima Njegomir, Ljubiša Pavković i Dejan Petrović, a uz njih je, u svakoj emisiji, u ovoj ulozi još po još dvoje eminentnih ličnosti domaće narodne muzike.\nFestival novih kompozicija zajednički su osmislili Savez estradno-muzičkih umetnika Srbije (SEMUS) i Radio-televizija Srbije sa ciljem da kroz afirmaciju autora i podsticanjem na stvaralaštvo, doprinesu negovanju kvaliteta narodne muzike.


Bijela kuga pustoši BiH – Haber.ba\nBijela kuga pustoši BiH\nBANJALUKA – U prvom kvartalu ove godine u BiH je umrlo 10.249 građana, što u odnosu na isti period prošle godine pokazuje rast broja umrlih za 4,68 odsto, dok je istovremeno u prvom kvartalu ove godine rođeno i manje djece nego u to doba lani.\n“Rađanje se smanjuje zbog emigracija stanovništva i ostalog, a zbog demografskog starenja populacije sve više će rasti stopa mortaliteta”, ističe Majić.\nDodao je da je kod nas loša ekonomska situacija te da se moraju izdvajati veća sredstva za poboljšanje nataliteta.\nIvan Šijaković, sociolog, kaže da mladi ljudi odlaze van BiH te se time smanjuje demografski potencijal, ali da je uvijek bilo povremenih odlazaka s ovih prostora.\n“Podatak da ljudi više umiru je prirodan, jer dolazi generacija koja je nekada bila bejbi-bum generacija nakon Drugog svjetskog rata, koja sad puni 70-80 godina i normalno je da će biti više umiranja”, rekao je Šijaković.\nOn kaže da je problem rađanja vezan za ekonomsku, ali i za duhovnu situaciju.\n“Ljudi bi ekonomsku situaciju i prebrodili kada bi imali mirniju politiku i kulturnu situaciju, bez etičkih i vjerskih konflikata, ali sve to ukupno je i razumljivo da se ljudi kupe i odlaze s ovih prostora”, kaže Šijaković.\nOn napominje da se kod nas djeca rađaju isključivo u porodici, jer to vrši pritisak vjere da se stvara porodica.\n“Naša svijest i kultura treba da dopuste da život u zajednici ne mora biti bračno upisan i da se dokumenti prilagode tome da ljudi budu ravnopravni u bračnoj i vanbračnoj zajednici, ali mi kasnimo za Zapadom u mnogo čemu”, zaključuje Šijaković,pišu Nezavisne\nTeme:BiH, bijela kuga, natalitet, opadanje


Dobar dan za Beograd u Briselu - Sputnjik Srbija\n14:56 27 Septembar 2020\n18:00 07.09.2020 (osveženo 18:07 07.09.2020) Preuzmite kraći link\nMilovan Drecun predsenik Odbora za Kosovo i Metohiju u Skupštini Srbije smatra da je izuzetno dobro što je došlo do otvaranja razgovora o ZSO, i da sada ostaje da se vidi da li stavovi mogu da se približe.\nZSO ključ za dalje pregovore\n„To je tema od najvećeg značaja za opstanak srpskog naroda na Kosovu i Metohiji. Biće dobro ukoliko ZSO bude formirana sa izvršnim nadležnostima koje su definisane Briselskom sporazumom, a koje Priština godinama pokušava da nerealiziuje“, smatra Drecun.\nOn veruje da će se ozbiljnost Prištine pokazati upravo na ovaj temi dodajući da bi tehnički timovi trebalo da rade do 17. septembra na ZSO, a da se onda 27. istog meseca o tome razgovara na najvišem nivou.\n„Ako se to ne desi i tehnički timovi ne približe stavove i ne bude napretka oko ZSO, onda se zaista postavlja pitanje kako da verujemo Prištini da će realizovati i sve druge dogovore uključujući i Vašingtonski sporazum. Dakle, sada moraju Brisel, Berlin i oni koji na Prištinu imaju uticaj, da učine sve da Priština konačno prihvati obavezu iz Briselskih sporazuma o ZSO, da ne koči njeno formiranje i da ne pokušava da Zajednici oduzme izvršne nadležnosti,“ napominje sagovornik Sputnjika.\nZakon o povratku veliki pomak\nČinjenica da je Priština pristala da donese Zakon o interno raseljenim licima, ali i da otvori pitanje arhiva o nestalima, po Drecunu je dodatni bonus na današnjim pregovorima u Briselu.\n„Albanci su odbijali do sada sve naše predloge i nacrt zakona koji smo ponudili da Priština usvoji da bi se obezbedio gartovani povratak i bezbedan opstanak onih koji bi se u budućnosti vratili na Kosovo i Metohiju. Sada vidimo da je Priština pristala da usvoji taj zakon što je veliki pomak. Imam dilemu da li će poštovati obavezu da otvore arhive o nestalima, pre sve arhive OVK, i u kojoj meri će nam dostaviti potrebnu dokumentaciju. Ali bitno da je i na ovu temu razgovarano,“ ističe Drecun.\nPitanje povrataka raseljenih je veoma bitno za nas i ono je ujedno sastavni deo pitanja o imovini jer je više od 18 000 kuća i stanova uzurpirano.\nIzostao zahtev za međusobno priznanje\nDrecun takođe primećuje da na pregovorima možda po privi put nije bilo insistiranja eksplicitnog insistiranja albanske strane na međusobnom priznanju i veruje da je to posledica sastanka u Vašingtonu i sporazuma o ekonomskoj normalizaciji.\n„Nisam video da su domaćini ili prištinska delegacija na dnevni red stavila tačku o međusobnom priznanju. Iz toga s učini da je potpuno jasno da su Albanci naučili lekciju u Vašingtonu, jer kada tamo nisu uspeli da dobiju ono što su očekivali, i kada je izbacivanjem tačke 10 potpuno izbegnuta opasnost da Srbija prizna Kosovo, shvatili su, a možda ih je neko i savetovao, da tu temu izbegavaju na neko vreme, i da se posvete temama gde može doći do napretka,“ uočava Drecun.\nEkonomija će i dalje biti dominantna tema\nPored ovih, ekonomska saradnja i „mini šengen“ su bila najvažnija pitanja o kojima se razgovaralo, a takođe je bitno i to što se postavilo pitanje sa kolikim finansijskim sredstvima će biti podržan Vašingtonski sporazum da bi se znalo na koje projekte može da se računa ali i koliko je ekonomski paket pomoći koji najavljuje EU. Drecun veruje da će ekonomija i u narednim periodu biti dominanta u pregovorima dve strane.\nDve strane su danas takođe naglasile da je za obe prioritet evropski put.\nVašington, Priština, Beograd, EU, Brisel, Brisleski sporazum, Pregovori


MMF kredit BiH | Info | Ekonomija\n5. August, 07:28\nMMF vlastima u BiH nudi saradnju: Spremni smo da ponovo razgovaramo o kreditu i paketu reformi 0 Podijeli Podijeli na facebook Podijeli na twitter Podijeli na viber Pošalji na mail\nMMF vlastima u BiH nudi saradnju: Spremni smo da ponovo razgovaramo o kreditu i paketu reformi\n17.07.2021. / 11:40\nŠef Misije Međunarodnog monetarnog fonda u BiH Alina Ijancu izjavila je da je ova finansijska institucija spremna da ponovo razgovara sa vlastima u BiH o kreditu i paketu reformi koje će promovisati snažan i održiv povratak u zemlji.\nOna je navela da su primjeri dogovorenih i provedenih reformi novi zakon o akcizama na gorivo, koji je oslobodio finansiranje javnih investicija u infrastrukturne projekte i reforme za jačanje bankarskog sektora, te usklađivanje bankarske regulative s regulativom EU.\n"U kontekstu prošlogodišnjih pregovora, MMF je tražio od vlasti da provedu reforme, radi jačanja jedinstvenog ekonomskog prostora, unapređenje upravljanja izgradnje otpornije i inkluzivnije ekonomije u vrijeme nakon pandemije virusa korona. Nažalost, tada nismo uspjeli da postignemo dogovor", istakla je Ijancu.\nRezidentni predstavnik MMF-a u BiH Endrju Džuel naveo je da provođenje ekonomskih reformi širom svijeta nailazi na političke otpore, te da je to slučaj i u BiH, gdje postizanje konsenzusa između različitih političkih opcija "može biti teško".\nPrema njegovim riječima, MMF će i dalje podsticati vlasti da usvoje reforme koje će ublažiti ekonomski pad usljed pandemije i vratiti BiH na put višeg ekonomskog rasta, a istovremeno ubrzati njeno približavanje EU.\nDŽuel je rekao da je MMF do sada pružao finansijsku pomoć BiH u budžetske svrhe, što uključuje potrošnju na zdravstvo, naknade za nezaposlene i podršku biznisima, prenosi portal "Kliks".\nOn je istakao da MMF ne prati novac koji daje, ali detaljno analizira budžete i kvalitet potrošnje vlada u BiH, te naveo da su u okviru Instrumenta za brzo finansiranje iz prošle godine tražili od vlasti u zemlji da objave podatke o onima koji su primili pomoć za ublažavanje posljedica izazvanih pandemijom virusa korona.\n"U okviru proširenog fonda EEF-a iz 2016. postavili smo limite vlastima u pogledu fiskalnog deficita i gornje granice za tekuću potrošnju. Konačno, na građanima BiH je da drže svoje lidere odgovornim za utrošak novca, jer budžeti su predmet revizija, a budžetski izvještaji se razmatraju u parlamentima", rekao je DŽuel.\nTegeltija traži razgovore sa MMF: Aranžman mora da se nastavi\nPonovo bez saglasnosti o Pismu namjere za novi aranžman sa MMF-om\n"Kamatu plaćamo kao određenu vrstu kazne"\nU BiH traže novi kredit, a na računima čeka 2,67 milijardi KM


Liga Evrope: Srpski predstavnici igraju mečeve 3.kola grupne faze\n19. oktobar, 2017.\nSrpski predstavnici u grupnoj fazi Lige Evrope, Partizan i Crvena zvezda, danas igraju mečeve 3.kola ovog takmičenja.\nDanašnjim utakmicama 3.kola nastavlja se grupna faza takmičenja u okviru Lige Evrope, a Srbija ove sezone ima dva predstavnika, Partizan i Crvenu zvezdu. U ovoj fazi svaka ekipa igra po šest utakmica, a dva najbolje plasirana tima u grupi obezbediće plasman u završnicu najmasovnijeg evropskog klupskog takmičenja. Nadamo se da će među njima biti i srpski timovi i da ćemo imati prilike da pratimo njihove igre i na proleće.\nBEOGRAD: FK CRVENA ZVEZDA – ARSENAL FC (četvrtak 19.oktobar, 19:00 časova, RTS 1)\nEkipa Crvene zvezde će večeras na stadionu ’’Rajko Mitić’’ ugostiti prošle sezone petoplasirani tim engleskog šampionata, ekipu londonskog Arsenala. Crveno-beli ove sezone igraju dobro na sva tri ’’fronta’’, a trenutno su prvoplasirani tim Super lige Srbije sa deset pobeda, uz jedan remi i jedan poraz. Engleski tim ove sezone ne ’’blista’’, naročito na gostovanjima, i nakon osam odigranih prvenstvenih kola zauzima 6.mesto na tabeli Premier lige sa 13 osvojenih bodova. Meč će početi u 19:00 časova, a obezbeđen je direktan televizijski prenos na prvom programu RTS.\nELBASAN: KF SKENDERBEU – FK PARTIZAN (četvrtak 19.oktobar, 21:05 časova, RTS 1/TV Arena sport 3)\nEkipa Partizana će većeras na stadionu ’’Elbasan Arena’’ biti gost prošle sezone trećeplasiranog tima albanskog šampionata, ekipe Skenderbega. Albanski tim je odlično započeo sezonu i trenutno zauzima prvo mesto na prvenstvenoj tabeli sa 16 osvojenih bodova, sa pet pobeda i uz samo jedan remi. Crno-beli trenutno zauzimaju drugo mesto na tabeli Super lige Srbije, a sa uspehom nastupaju na sva tri ’’fronta’’. Meč u Elbasanu će početi u 21:05 časova, a obezbeđen je direktan televizijski prenos na prvom programu RTS i trećem programu TV Arena sport.


Kosovo i Metohija između htenja, realnosti i želja\n„Cela priča biće gotova do kraja ove godine ”\nVuk Drašković, 13. januara 2006.\nŠest i po godina po dolasku Ujedinjenih nacija na Kosovo i Metohiju, Savet bezbednosti UN je 24. oktobra 2005. godine odlučio da otpočne proces pregovora o budućem statusu teritorije čiju je celovitost prostorno i pravno prvi put odredila Komunistička partija Jugoslavije kad je došla na vlast posle Drugog svetskog rata. Od Autonomne kosovsko-metohijske oblasti (1945 – 1963), Autonomne pokrajine Kosovo i Metohija (1963 – 1968), Socijalističke autonomne pokrajine Kosovo (1968–1990) u komunističkoj Jugoslaviji, preko Autonomne pokrajine Kosovo i Metohija pod Miloševićem (1990 – 1999) do protektorata UN (1999), Kosovo i Metohija je najbliže statusu federalne republike bilo od 1974. do ustavnih amandmana 1989. godine, a najmanju autonomiju, uostalom neostvarenu u praksi, imalo je u miloševićevskoj Srbiji. Položaj Srba na Kosovu i Metohiji postepeno se pogoršavao od 1945. do 1990, poboljšao se od 1990. do 1999, da bi s dolaskom Ujedinjenih nacija dve trećine Srba napustilo Kosovo, što se nije dogodilo ni za vreme Drugog svetskog rata pod italijansko-nemačkom okupacijom i „velikom Albanijom”. Kod Albanaca je bilo obrnuto: položaj im se u komunističkoj Jugoslaviji postepeno poboljšavao, sve do perioda 1990 – 1999, kada se pogoršao, da bi vrhunac pogoršanja doživeo tokom prvih šest meseci 1999, kada je Kosovo napustila otprilike polovina albanskog stanovništva. U drugoj polovini iste godine nastaje potpun obrt: Albanci se uz pomoć NATO vraćaju na Kosovo i ostvaruju poluvekovni san oslobađajući se srpske vlasti, ali (neočekivano?) i od dve trećine kosovskometohijskih Srba.\nNarednih šest godina (1999 – 2005), uz podršku administracije Ujedinjenih nacija (UNMIK) i uz simboličan povratak Srba i drugih nealbanaca, te pogrom nad Srbima u martu 2004. godine kao nedvosmislen znak „spremnosti” da prihvate život s preostalim Srbima, Albanci koriste da grade institucije buduće kosovske države, spremajući se za novu, prema njihovim očekivanjima, završnu etapu u rešavanju kosovske krize, koja će početi pregovorima o budućem statusu Kosova i Metohije i okončati se međunarodnim priznavanjem nezavisnosti Kosova.\nU pregovarački proces koji bi trebalo bi da se okonča do kraja 2006. godine kosovski Albanci ulaze s jedinstvenim stavom. Premijer Bajram Kosumi sažeo ga je na sledeći način: „Stav kosovske vlade i velike većine stanovnika Kosova jeste da konačan status treba da bude nezavisna država u granicama Kosova koje trenutno postoje, bez podele i bez kantonizacije .” Skupština Kosova usvojila je novembra 2005. rezoluciju koja predviđa nezavisnu i suverenu državu Kosovo u sadašnjim granicama i s pravima manjinskih zajednica u punoj saglasnosti s međunarodnim standardima. Nedžat Daci, predsednik kosovske skupštine, a posle Rugovine smrti i privremeni predsednik Kosova, upozorio je da „Albanci ni živi ni mrtvi ne mogu prihvatiti ništa drugo sem nezavisnosti Kosova”. Oni smatraju da je kompromis s njihove strane učinjen time što su odustali od ujedinjenja s Albanijom. Status miljenika SAD i Evropske unije, kao i blagonaklonost svih dosadašnjih šefova UNMIK-a, posebno aktuelnog Jesen-Petersena, koji se, praktično otvoreno, ponaša kao zastupnik albanske strane, a ne kao nepristrasni predstavnik UN, ohrabrili su kosovske Albance u uverenju da je nezavisnost Kosova neminovna i brza. U prilog ovome moglo bi da ide i imenovanje Martija Ahtisarija za glavnog pregovarača UN o statusu Kosova i Metohije. Ahtisari je član Međunarodne krizne grupe, uticajne internacionalne organizacije koja se zalaže za uslovnu nezavisnost Kosova. Za svaki slučaj, kao pritisak na međunarodnu zajednicu i dokaz da kosovski Albanci misle ozbiljno, na Kosovu su se početkom oktobra 2005. pojavile albanske paramilitarne grupe sa zahtevom da stranci što pre napuste Kosovo i da jednostrano bude proglašena nezavisnost. Očekivanje albanske političke elite jeste da nezavisnost dobiju do juna ove godine. Zbog toga su u septembru prošle godine, pod plaštom zvaničnih privremenih institucija Kosova, i požurili da formiraju jednonacionalni pregovarački tim sastavljen od albanskih političkih lidera na vlasti i iz opozicije: I. Rugove i N. Dacija iz Demokratskog saveza Kosova, B. Kosumija iz Alijanse za budućnost Kosova, H. Tačija iz Demokratske partije Kosova i V. Suroija iz stranke Ora.\nIako očekivana, smrt predsednika Kosova Ibrahima Rugove krajem januara ove godine odložila je za februar početak pregovora o decentralizaciji, prvobitno zakazan za 25. januar. Izbor novog predsednika Kosova može biti pokazatelj zrelosti i jedinstva albanskih političara, što će međunarodna zajednica, tj. SAD i vodeće zemlje Evropske unije imati u vidu kad budu odlučivale o statusu Kosova. Ako novi predsednik Kosova bude izabran bez većih problema i potresa na kosovskoj političkoj sceni i ako bude po volji velikih sila (a više je takvih kandidata), to će za kosovske Albance biti dodatni vetar u leđa na putu ka (uslovnoj) nezavisnosti. Ukoliko ne bude tako, pa se dogode i napadi na Srbe, međunarodna zajednica imaće dodatnu glavobolju.\nOsnove stava međunarodne zajednice poznate su odranije: nema vraćanja na stanje od pre 1999. godine, nema podele Kosova i Metohije i nema ujedinjenja dela ili celog Kosova s drugim državama. Neodrživ je i status kvo (zbog toga pregovori i počinju), ali o tome gde će se stići na kraju pregovora zvaničnih stavova nema. Državni podsekretar SAD Nikolas Berns kaže da „ne znamo kuda vodi taj proces, ali on mora voditi nečemu boljem od statusa kvo”. Predsedavajuća delegacije Evropskog parlamenta za jugoistočnu Evropu Doris Pak takođe je za uslovnu nezavisnost Kosova i tvrdi da „Evropska unija to ne sme da kaže zato što počinju pregovori.” (1) Ruski zvaničnici smatraju da bi se nezavisnost Kosov a pogubno odrazila na stabilnost Balkana, kao i da je odluka o statusu moguća samo uz saglasnost Beograda. I Kinezi su sličnog mišljenja .\nNije teško zaključiti da su SAD i Evropska unija, okvirno, za davanje uslovne nezavisnosti Kosovu i Metohiji. Iako se još ne zna šta se konkretnije pod tim podrazumeva, izvesno je da, po ovoj ideji, Srbija ne bi trebalo da u budućnosti ima ikakvih državnih ingerencija nad Kosovom, te da bi Srbi koji će živeti na Kosovu trebalo da imaju nekakvu (za sada neutvrđenu) vrstu samouprave, dok bi nekoliko manastira SPC imalo eksteritorijalni status pod međunarodnom zaštitom. (2) Koliko će Rusija hteti da ostane pri navedenim stavovima o Kosovu i Metohiji, zaista je neizvesno, naročito ako imamo u vidu to da se do sada u slučaju Kosova nije pokazala kao pouzdan srpski zaštitnik i saveznik.\nSrbija kao pregovaračka strana nalazi se, realno, u najnepovoljnijem položaju. Radi se, uostalom, o njenoj pokrajini od 1945. do 1999. godine, na kojoj većinsko albansko stanovništvo već šest i po godina pravi svoju državu uz blagonaklonost međunarodne zajednice predvođene SAD i Evropskom Unijom. Srbija danas jeste demokratska zemlja više nego ikad u svojoj istoriji, ali posledice propuštenih prilika Kraljevine Jugoslavije i Miloševićeve Srbije da kosovsko pitanje reše u svoju korist toliko su negativne da je, kako stvari za sada stoje, vraćanje Kosova i Metohije kao celine, makar i formalno, pod srpsku upravu – nemoguća misija. Upozoravajuće, uostalom, zvuče reči predsednika Srbije Borisa Tadića da je „prostor za odbranu naših interesa sužen, jer smo nasledili teške posledice vlasti Slobodana Miloševića i Srpske radikalne stranke”. Tadićev savetnik, član pregovaračkog tima i istoričar Dušan Bataković, jedan od najupućenijih ljudi u Srbiji u kosovski problem, bio je još eksplicitniji kada je izjavio da je situacija u kojoj se nalazimo veoma nepovoljna i da je pomeranje u našu korist za sada nerealno. Srbija, prema Batakoviću, „mora biti spremna i na teške ustupke ako je to u njenom dugoročnom državnom i nacionalnom interesu”, kao i da za „tu vrstu teških odluka koje će neminovno uslediti” javnost u Srbiji nije pripremljena.\nSrpska pregovaračka platforma počiva na uopštenom stavu „manje od nezavisnosti, više od autonomije”. Prva osoba koja je konkretnije progovorila šta se pod tim podrazumeva bila je Sanda Rašković-Ivić, predsednica Koordinacionog centra za Kosovo i Metohiju i potpredsednica DSS: zakonodavna, izvršna i sudska vlast za Kosovo, bez nezavisnosti, mesta u UN, zajednička spoljna politika, vojska, granice, carine, fiskalna i makroekonomska politika i valuta. Ono pak što bi Albanci imali na pokrajinskom nivou, Srbi i drugi nealbanci imali bi na lokalnom nivou, uz mogućnost horizontalnog povezivanja srpskih opština. Napomenula je hrabro Sanda Rašković-Ivić i da „ćemo biti suočeni sa činjenicom da imamo 30 odsto Albanaca u parlamentu zajedničke države, ali mislim da smo spremni da se s tim suočimo”. Srpska pregovaračka strana (DSS, DS i SPO) predstavila je pregovarački tim krajem novembra, a pregovaračka platforma usvojena je, posle dužeg usaglašavanja, 5. januara ove godine. Zasniva se „na suverenitetu i teritorijalnom integritetu naše zemlje, suštinskoj autonomiji za Kosovo i Metohiju unutar Srbije, formiranju srpskog entiteta na Kosmetu u proces u sveobuhvatne decentralizacije, zaštiti pravoslavnih crkava, manastira i čitave kulturne baštine na Kosovu i Metohiji, kao i zaštiti javne i privatne imovine u pokrajini”.\nGlavni pregovarački adut Vladinog dela srpskog tima jeste pozivanje na pravo. Predsednica Koordinacionog centra Sanda Rašković-Ivić izjavila je da „Srbi na pregovore odlaze oslanjajući se na međunarodno pravo” , kao i da je pitanje statusa Kosova „u potpunosti pravno , a nimalo političko pitanje”. I savetnik premijera Koštunice i član pregovaračkog tima Aleksandar Simić smatra da je „status Kosova prvenstveno pravno pitanje”. Ukoliko, međutim, glavni srpski pregovarački argument bude pozivanje na pravo, izgledi za uspeh srpske strane neće biti sjajni. To je dobro uočio predsednik Srbije Boris Tadić, uz Vojislava Koštunicu, kopredsednik srpskog pregovaračkog tima. Njegovo mišljenje je da će Srbi biti „slabi u pregovorima” ako se oslone samo na međunarodno pravo. Zato najjačim državama, smatra Tadić , treba neprekidno objašnjavati da je njihov interes stabilna Srbija sa „osam ili više miliona Srba” na Balkanu. Dakle, ekonomsko-političko-bezbednosni argument zasnovan na interesu velikih sila.\nUporno insistiranje na suverenitetu, teritorijalnom integritetu i međunarodnom subjektivitetu Srbije, to jest protivljenje svakom obliku nezavisnosti Kosova kao celine imalo bi smisla samo kao stav koji će, uz albansko beskompromisno ustrajavanje na nezavisnom Kosovu, s druge strane, dovesti do ćorsokaka u pregovorima i uputiti međunarodnu zajednicu na jedino, dugoročno gledano, racionalno rešenje – podelu Kosova i Metohije.\nSrpskoj strani bi, u krajnjem slučaju, odgovaralo i nezavisno federalizovano Kosovo s albanskom i srpskom federalnom jedinicom, koje bi imale mogućnost specijalnih odnosa s Albanijom odnosno sa Srbijom. Podeljeno ili federalizovano Kosovo (i Metohija), s jasnom perspektivom ulaska svih balkanskih zemalja u Evropsku uniju, rešilo bi na duge staze kosovsko i balkansko pitanje na prihvatljiv način za sve tamošnje države i narode i međunarodnu zajednicu. Kosovski Albanci dobili bi, konačno, državu, a i Srbi i Srbija imali bi svoj deo „svete kosovske zemlje”.\nUslovna nezavisnost, a potom i nezavisnost Kosova (sa sve međunarodnom kontrolom poštovanja ljudskih i manjinskih prava), na kome bi Srbi imali (samo) lokalnu samoupravu, za nekoliko decenija oterala bi preostalo srpsko stanovništvo iz Pokrajine i, nije nemoguće, na duži period destabilizovalo Srbiju. (3) Međunarodna zajednica ne bi trebalo da smetne s uma da na Kosovu žive narodi koji su tek počeli da prihvataju demokratske tekovine Zapada. Da su na Kosovu, na primer, većinski narod Francuzi, Italijani ili Grci, kosovski Srbi i Srbija ne bi se mnogo bunili da Kosovo postane nezavisno. Međutim, ni po istorijskom ni po realno-aktuelnom stanovištu, Srbima ne može biti primamljiv civilizacijski pomak da na Kosovu budu manjina spram Albanaca. Ni Albanci u ovom trenutku svoju budućnost ne vide u bilo kakvoj (konfederalnoj, federalnoj, asimetričnoj) političkoj zajednici sa Srbima, mada bi dugoročno, ako se nastave sadašnji demografski trendovi kod Albanaca i Srba, Albanci imali priliku da se u bilo kom obliku političke zajednice sa Srbijom najpre etnički, a potom i političko-teritorijalno prošire prema istoku i severoistoku na račun Srbije. Njima bi, zapravo, strateški odgovaralo da budu u okviru Srbije ili zajedničke države sa Srbijom, a da imaju veliku unutrašnju autonomiju. Mogli bi da pokupuju srpska imanja i nasele susedne opštine (Kuršumliju, Prokuplje, Medveđu, preostali deo Bujanovca, uz već njihovo, po etničkom sastavu, Preševo), da dodatno zakomplikuju ionako složenu političku scenu Srbije i sačekaju za nekoliko decenija novo mešanje karata i izdejstvuju (uslovnu) nezavisnost sa uvećanom teritorijom. Ali izgleda da su izgubili strpljenje, pa im nije stalo do dugoročnog interesa, verovatno računajući da vreme ionako radi za njih.\nPregovori o statusu Kosova i Metohije su na početku i iskušenja za sve tri pregovaračke strane tek predstoje. (4) Ako se međunarodna zajednica (SAD i EU) na kraju opredeli da kao rešenje nametne uslovnu nezavisnost Kosova i Metohije, bez stvaranja posebnog srpskog entiteta, što je, po svemu sudeći, njeno sadašnje polazište, Albanci će s pravom smatrati da su pobedili, bez obzira na trenutno verbalno i ostalo nezadovoljstvo koje će izraziti. Srbi će, hteli ne hteli, morati da prihvate (još jedan) poraz i pomire se vremenom s tim, i da budu spremni i čekaju neku novu priliku kada im se i ako im se bude ukazala. Ne treba, međutim, smetnuti s uma procenu odlično upućenog direktora Balkanske inicijative Instituta za mir u Vašingtonu Danijela Servera, pristalice nezavisnog Kosova , da „postoje modeli koji će biti izvodljivi” i da će biti „ složeniji nego što mislimo”.\nKakvo se god rešenje za status Kosova i Metohije našlo, i ma kakva solucija bila prihvaćena ili nametnuta, izvesno je da na Kosovu još dugo neće biti „vladavine prava, gde će svi stanovnici, bez obzira na to kojoj etničkoj grupi pripadali, živeti u miru, gde će bez ikakve diskriminacije biti poštovana njihova građanska i ljudska prava, i gde će svako za sebe i svoju porodicu moći da gradi sigurnu i prosperitetnu budućnost”. A tako je cilj pregovora odredio nemački diplomata Mihael Šefer iz Kontakt grupe velikih sila za Kosovo. Ostanak Srba na Kosovu i Metohiji (sem možda u većinski srpskom severnom delu Pokrajine) zavisiće od visine autonomije koju budu imali.\n1. predsednik Slovenije Janez Drnovšek izašao je sa svojim planom za Kosovo, koji predviđa punu nezavisnost za pet godina, uz određene uslove.\n2. Najliberalniji među političarima kosovskih Albanaca Veton Suroi (?R?) priznaje da „niko ne zna šta je uslovna nezavisnost. Ono što je bitno jeste napraviti distinkciju tih dveju reči. Jedna je nezavisnost, a to je činjenica da Kosovo postaje međunarodni subjekt. Druga je da postoji niz uslova koje Kosovo mora ispuniti u tom međunarodnom okruženju. I treća je ... da će i nakon nezavisnosti biti međunarodnog prisustva na Kosovu, koje bi neke od tih uslova moralo nadgledati i u partnerstvu razrešavati”.\n3. nekadašnji savetnik Vuka Draškovića i sadašnji ambasador u Parizu Predrag Simić, koji je prisustvovao pregovorima u Rambujeu (1999), smatra da će „Beograd morati da dokaže da uslovna nezavisnost Kosova i Metohije nije deo rešenja, nego mogući uzrok nove spirale nacionalnih aspiracija u regionu”.\n4. stav ambasadora Austrije (koja predsedava Evropskoj uniji u prvoj polovini 2006. godine) u Beogradu jeste da će „pregovori biti ekstremno teški”.